Tiada alasan RoS tolak permohonan UMNO
Oleh ASYRAF MUHAMMAD

22 Julai 2022, 7:32 pm
KANGAR – Jabatan Pendaftaran Pertubuhan (RoS) tidak mempunyai alasan untuk menolak permohonan UMNO berhubung pindaan perlembagaan parti itu.
Timbalan Presiden UMNO, Datuk Seri Mohamad Hasan berkata, parti telah memenuhi segala kehendak dan peraturan RoS bagi membolehkan pindaan perlembagaan tersebut diluluskan.
Beliau berkata, sekiranya RoS tetap menolak permohonan itu, UMNO terpaksa melakukan pemilihan jawatan kuasa parti mengikut proses ditetapkan.
“Dalam masa sama UMNO akan lakukan semakan perundangan terhadap penolakan tersebut memandangkan kita nak tahu apa sebabnya.
“UMNO telah memenuhi segala kehendak dan peraturan RoS dengan melakukan mesyuarat agung tahunan (AGM) , menyediakan minit mesyuarat, senarai kehadiran dan sebagainya. Jadi tidak ada isu kita tidak ikut perlembagaan,” katanya pada sidang akhbar selepas Majlis Pertemuan Bersama Jentera Pilihan Raya Barisan Nasional (BN) Perlis di Dewan Warisan di sini hari ini.
Mengulas lanjut, Mohamad yang juga Timbalan Pengerusi BN berkata, UMNO juga akan menunggu maklum balas daripada RoS berhubung keputusan permohonan itu sehingga awal bulan Ogos ini dan tindakan selanjutnya akan diambil mengikut proses ditetapkan.

Dalam pada itu, Mohamad berkata, keputusan bagi menangguhkan pemilihan parti itu dibuat secara konsensus bagi menggelakkan berlakunya perpecahan sebelum Pilihan Raya Umum ke-15 (PRU-15).
Katanya, keutamaan UMNO pada masa ini hanyalah untuk memenangi PRU-15 dan kebanyakkan pemimpin atasan berpandangan lebih baik pemilihan parti ditangguhkan terlebih dahulu. – KOSMO! ONLINE


Kinta paling panas, catat suhu 37 Celcius
Oleh HARRITH HISHAM

22 Julai 2022, 7:23 pm
PETALING JAYA – Penduduk di negeri Perak dinasihatkan untuk berwasapada ekoran suhu panas yang dicatatkan melepasi paras tahap 1.
Jabatan Meteorologi (MetMalaysia) dalam laporannya berkata, keadaan itu dikesan di daerah Kinta, Perak dengan catatan suhu maksimum harian antara 35 hingga 37 darjah Celcius.
Katanya, amaran berjaga-jaga itu dikeluarkan berikutan bacaan suhu maksimum tersebut telah dicatatkan sekurang-kurangnya selama tiga hari berturut-turut.
Dalam pada itu, katanya, semua kawasan di Sabah dan Sarawak berada dalam pemantauan. – KOSMO! ONLINE


Bandar di England kurangkan had laju di kawasan perumahan kepada 32 km/j
Oleh KOSMO!

22 Julai 2022, 7:30 pm
LONDON – Seminggu selepas Wales memutuskan bahawa had laju di semua kawasan perumahan akan diturunkan kepada 32 kilometer perjam (km/j) mulai tahun depan, sebuah bandar di Oxfordshire menjadi pertama di England untuk mengikutinya, lapor portal berita MailOnline semalam.
Berpuluh-puluh jalan dengan had laju 48 km/j di bandar Witney, Oxfordshire akan diturunkan kepada 32 km/j berikutan kelulusan semalam.
Ketua Majlis Daerah Oxfordshire, Liz Leffman memberi memberi kebenaran kepada langkah itu dengan peraturan tersebut dilaksanakan menjelang akhir tahun ini manakala papan tanda baharu bakal didirikan.
Walaupun Witney menjadi bandar pertama yang mempunyai had laju 32 km/j, daerah Islington di London telah melaksanakan peraturan sama sedekad lalu dengan menurunkan had laju 48 km/j pada 2012. Bandar Camden melakukan perkara yang sama setahun kemudian.
Anggota Majlis Daerah Oxfordshire, Andrew Gant menyifatkan langkah itu sebagai ‘detik mercu tanda’.
Menurut Gant, pihak berkuasa merancang untuk membelanjakan sehingga £8 juta (RM42.6 juta) dalam tempoh tiga tahun untuk melaksanakan peraturan had laju yang dikurangkan.

“Witney ialah projek pertama dan terbesar pernah kami laksanakan dalam fasa program ini,” katanya. – Agensi


Influenza: Tiada kes maut, klinik swasta jual stok penimbal
Oleh AMREE AHMAD

22 Julai 2022, 7:15 pm
CYBERJAYA- Menteri Kesihatan, Khairy Jamaluddin Abu Bakar mengesahkan belum ada sebarang kes kematian direkodkan di negara ini meskipun Malaysia sedang berdepan lonjakan ketara bilangan pesakit influenza.
Malah, Khairy turut memaklumkan bahawa mulai semalam semua farmasi di klinik swasta juga sudah mula mendapat ubat daripada stok penimbal kerajaan bagi memastikan bekalannya kekal mencukupi.
Khairy pada sidang akhbar selepas Majlis Pelancaran Rasmi Makmal Penyelidikan Klinikal Hematogenix Asia Pasific di Cyberjaya di sini tadi. GAMBAR : FAISOL MUSTAFA
“Untuk minggu epidemiologi ke-29 iaitu sepanjang minggu ini, kita merekodkan empat lagi kluster baharu daripada sejumlah 169 kluster dan tahun ini memang ada peningkatan ketara.
“Bagaimanapun, saya bersyukur tiada kes maut dan setakat ini situasi penyakit itu boleh dianggap seperti selesema bermusim dan ia masih lagi terkawal,” katanya selepas merasmikan pembukaan Hematogenix, iaitu makmal onkologi berpusat ternama pertama rantau Asia Pasifik dan turut disaksikan oleh Presidennya, Dr. Hytham Al-Masri.
Pada masa sama, Khairy turut memberi jaminan bahawa orang ramai tidak perlu panik kerana lonjakan kes itu disebabkan trend pendedahan umum selepas pembukaan semula sekolah.
“Kita kesan ramai kena influenza sebab imuniti rendah setelah dua tahun Perintah Kawalan Pergerakan (PKP) dengan kumulatif kluster sekolah sahaja 213 dan kluster tadika pula ada 16.

“Jadi ibu bapa, pengasuh tadika dan guru sekolah kena sentiasa mengingatkan murid untuk lebih menjaga kebersihan kendiri selain sering memakai pelitup muka,” jelasnya.
Khairy juga meminta masyarakat agar tidak terkejut jika mendapati farmasi di klinik swasta menjual ubat tertentu yang mempunyai label Kementerian Kesihatan kerana ia sah.
“Bekalan tersebut dibekalkan menerusi stok penimbal kerajaan terutama jenis paracetamol dan sirap batuk yang ada permintaan amat tinggi hingga kehabisan di kebanyakan fasiliti swasta,” ujarnya. -KOSMO! ONLINE


Pandu laju punca kemalangan lori simen, tiga kenderaan
Oleh ASLIZA MUSA

22 Julai 2022, 7:08 pm
TAPAH – Memandu laju dipercayai menjadi punca sebuah lori tangki muatan simen hilang kawalan lalu merempuh tiga kenderaan lain di Kilometer 336.3, Lebuh Raya Utara-Selatan arah selatan di sini hari ini.
Ketua Polis Daerah Tapah, Superintendan Wan Azharuddin Wan Ismail berkata, kejadian sekitar pukul 10 pagi itu berlaku apabila lori dipandu lelaki berusia 28 yang berada di lorong kiri secara tiba-tiba melanggar bahagian belakang sebuah kenderaan pacuan empat roda jenis Toyota Hilux.
Katanya, keadaan itu menyebabkan pacuan empat roda berkenaan menggelongsor ke depan lalu melanggar belakang kereta Audi.
“Kenderaan berat itu kemudian terbabas ke kanan dan merempuh penghadang jalan sebelum masuk ke lorong bertentangan iaitu ke arah utara lebuh raya dan melanggar kereta Toyota Yaris.
“Pelanggaran tersebut menyebabkan lori tangki itu terbabas masuk ke dalam longkang. Pemandu lori bagaimanapun tidak cedera,” katanya.
Menurut beliau, kemalangan itu menyebabkan kesesakan kira-kira lima kilometer di kedua-dua hala lebuh raya.

Katanya, ekoran kemalangan itu, pemandu kenderaan pacuan empat roda cedera di kepala, manakala dua pemandu lain tidak cedera.
“Siasatan awal mendapati lori tangki itu hilang kawalan akibat dipandu laju. Ujian saringan awal air kencing mendapati pemandu lori itu negatif dadah. Siasatan lanjut sedang dijalankan mengikut Seksyen 43(1) Akta Pengangkutan Jalan 1987,” katanya. – KOSMO! ONLINE


Wanita terjun sungai selepas kereta api terbakar
Oleh KOSMO!

22 Julai 2022, 6:30 pm
BOSTON – Seorang penumpang wanita yang berada di dalam kereta api sedang terbakar di Boston, Massasuchets bertindak di luar kebiasaan dengan  terjun ke dalam Sungai Mystic berbanding melarikan diri di atas  landasan, lapor akhbar New York Post semalam.
Video tular yang dirakam dari dalam kereta api semasa kejadian menunjukkan ramai  penumpang memanjat melalui tingkap kereta api dan melarikan diri di atas landasan. Kejadian berlaku ketika tren itu berada di sebuah jambatan.
Namun, salah seorang daripada mereka memilih untuk terjun ke dalam sungai bagi menyelamatkan diri.
“Seorang penumpang wanita  tidak dikenali melompat dari jambatan di mana kereta api itu terhenti terus ke dalam sungai.
“Bot marin kami kebetulan berada di sungai untuk latihan dan segera bergegas ke lokasi wanita itu terjun, namun dia enggan masuk ke dalam bot. Anggota kami memberikannya jaket keselamatan dan dia terus berenang ke tebing dan berlalu pergi,” kata Ketua Jabatan Bomba Somerville, Charles Breen.
Kereta api Orange Line itu melintasi Sungai Mystic apabila terbakar sejurus sebelum pukul 7 pagi (waktu tempatan).

Pihak berkuasa berkata, seramai  200 penumpang dipindahkan dari kereta api itu yang menuju ke stesen Somerville. Tiada kecederaan atau kematian dilaporkan.
MBTA berkata perkhidmatan kereta api disambung semula menjelang pukul 10.30 pagi hari yang sama. Punca kebakaran belum didedahkan oleh pihak berkuasa. – Agensi


Cuaca buruk kerap berlaku mulai September
Oleh HARRITH HISHAM

22 Julai 2022, 6:57 pm
PETALING JAYA – Cuaca buruk melibatkan ribut petir, hujan lebat dan angin kencang dijangka berlaku lebih kerap mulai September ini.
Ketua Pengarah Jabatan Meteorologi (MetMalaysia), Muhammad Helmi Abdullah berkata, perkara itu disebabkan kejadian Peralihan Monsun yang biasanya bermula pada penghujung September sehingga awal November nanti.
Katanya, dalam tempoh berkenaan, cuaca buruk akan lebih tertumpu kepada kawasan barat dan pedalaman Semenanjung, barat Sabah dan barat serta tengah Sarawak.
“Ia juga biasanya berlaku terutama pada petang hingga awal malam,” katanya kepada Kosmo! hari ini.
Bagaimanapun, jelasnya, bagi bulan Julai dan Ogos, hujan yang turun adalah tidak begitu lebat ekoran Monsun Barat Daya (MBD) kembali aktif.
“Perkara ini menyebabkan hujan hanya turun di satu dua tempat sahaja manakala semasa Monsun Timur Laut, kawasan Pantai Timur, barat Sarawak dan timur Sabah pula terdedah kepada hujan berterusan,” jelasnya. – KOSMO! ONLINE


Penduduk lega, tiada ketukan misteri di rumah malam tadi
Oleh ROHANA MOHD. NAWI

22 Julai 2022, 6:28 pm
KOTA BHARU – Rata-rata penduduk di lima buah kampung di Mukim Pendek di sini berada dalam ketakutan apabila rumah mereka diganggu ketukan misteri sejak seminggu lalu.
Ini berikutan rumah penduduk di Kampung Lating, Kampung Belimbing, Kampung Keling, Kampung Pulau Gajah dan Tunjong di sini diketuk bermula kira-kira pukul 1.45 pagi.
Menurut seorang penduduk, Wan Azizi Wan Abd. Ghani, 57, bagaimanapun, tiada laporan daripada penduduk yang mengatakan rumah mereka diketuk malam tadi.
Katanya, keadaan itu menyebabkan mereka hairan apabila tiada ketukan di rumah meskipun telah berjaga malam di dalam rumah masing-masing untuk mengesan individu yang melakukan perbuatan itu.
“Saya lega apabila gangguan ketukan misteri tiada malam tadi, namun ada juga penduduk masih bimbang sekiranya keadaan itu kembali berlaku.
“Penduduk berharap kejadian ini tidak berterusan kerana mereka bimbang dengan keselamatan ahli keluarga masing-masing,” katanya ketika ditemui pemberita hari ini. – KOSMO! ONLINE


Bergaduh di Jalan Alor, 5 diambil keterangan
22 Julai 2022, 6:47 pm
KUALA LUMPUR – Polis telah memanggil lima individu bagi merakam percakapan berhubung insiden pergaduhan di sebuah kedai makan di Jalan Alor, Bukit Bintang di sini pada 17 Julai lalu.
Ketua Polis Daerah Dang Wangi, Asisten Komisioner Noor Delhan Yahaya berkata, pihaknya terkesan dengan sebuah klip video yang dimuat naik di laman Facebook berhubung pergaduhan melibatkan sekumpulan individu.
“Justeru itu, Bahagian Siasatan Jenayah, Ibu Pejabat Polis Daerah (IPD) Dang Wangi telah menjalankan siasatan berhubung kejadian dibawah Seksyen 323 Kanun Keseksaan.
“Berdasarkan hasil siasatan mendapati, lima individu dipercayai terlibat dalam kejadian yang berlaku kira-kira pukul 5.30 pagi itu dan kita telah panggil mereka untuk dirakam percakapan,” ujarnya dalam kenyataan hari ini.
Menurutnya, kertas siasatan berkaitan kes tersebut sedang dilengkapkan.
“Kita akan rujuk kertas siasatan kepada Timbalan Pendakwa Raya untuk tindakan selanjutnya,” katanya.

Terdahulu, tular klip video di laman Facebook memaparkan pergaduhan melibatkan sekumpulan individu di sebuah kedai makan yang mana terdapat individu membaling kerusi plastik ke arah individu lain. – KOSMO! ONLINE


Pelanggan tawar RM50 suruh urut alat kelamin
Oleh KOSMO!

22 Julai 2022, 6:33 pm
PETALING JAYA – Ramai kaum wanita menjadi sasaran lelaki ‘gatal’ tidak kira ketika berada di kawasan tumpuan ramai atau bersendirian.
Bercerita mengenai pengalaman gelap itu, seorang pengguna media sosial, Ren berkongsi kisah dimana dia pernah diganggu oleh seorang pelanggan lelaki ketika sedang bekerja di sebuah pusat rawatan kecantikan.
Menurut Ren, pada awalnya lelaki berkenaan berkunjung ke premis untuk mendapatkan khidmat mengurut.
Namun, dia terkedu apabila secara tiba-tiba pelanggan berkenaan meminta untuk mengurut alat kelaminya dengan bayaran tambahan RM50 sehingga cuba memujuknya beberapa kali walaupun telah ditolak dengan tegas.
Dalam pada itu, gadis tersebut mengakui dia berasa trauma dengan insiden yang berlaku kerana ia merupakan pengalaman pertama diganggu pelanggan gatal seperti itu.
Perkongsian gadis tersebut mendapat pelbagai reaksi oleh orang ramai dan rata-ratanya turut menasihatkan para gadis dan kaum wanita di luar sana untuk sentiasa berhati-hati dengan mana-mana lelaki yang tidak dikenali.

“Ramai lelaki bertopeng manusia, ingat untuk sentiasa berhati-hati, kadang itu tempat orang ramai pun mereka berani buat bukan-bukan,” pesan seorang pengguna.
“Pekerja spa ini memang banyak cabaran, pelbagai ragam pelanggan yang datang, memang ada yang datang untuk ambil kesempatan dan minta yang pelik, ingat rumah pelacur ke apa,” kata pengguna lain. – KOSMO! ONLINE


Beli rumah di Melaka sementara masih murah – Sulaiman
Oleh MUHAMMAD SHAHIZAM TAZALI

22 Julai 2022, 6:39 pm
MELAKA – Harga rumah di negeri ini berdepan risiko kenaikan pada masa depan susulan peningkatan kos bahan binaan yang mencecah sehingga 40 peratus.
Ketua Menteri, Datuk Seri Sulaiman Md. Ali berkata, buat masa ini projek perumahan yang sedang dibina masih lagi mengekalkan harga lama, justeru orang ramai diseru mengambil peluang itu sebaiknya.
Menurutnya, purata harga rumah di Melaka bagi suku pertama 2022 adalah RM206,262 iaitu paling rendah di negara ini berbanding negeri-negeri lain.
“Jika dibandingkan negeri lain, harga rumah teres di Melaka adalah RM181,428 dan ini membuktikan kita mempunyai harga rumah paling rendah dengan indeks purata harga setiap unit rumah di negeri ini adalah RM183,203.
“Harga masih lagi kekal bagi rumah yang sedang dalam pembinaan tetapi saya tidak berani cakap akan berlaku kenaikan pada masa depan akibat kenaikan kos bahan binaan yang mencecah sehingga 40 peratus,” katanya dalam sidang akhbar Ekspo Perumahan dan Hartanah Melaka (MAPEX) 2022 di Ayer Keroh di sini, hari ini.
Tambah Sulaiman, Kerajaan negeri melalui Lembaga Perumahan Melaka (LPM) telah merekodkan pembangunan sebanyak 44,912 unit rumah mampu milik bagi tempoh 2020 hingga 2025.

“Daripada jumlah tersebut, sebanyak 32,844 unit rumah mampu milik dibangunkan oleh agensi kerajaan negeri dan pihak swasta, manakala sebanyak 12,068 unit juga sedang dibangunkan agensi kerajaan Persekutuan,” jelasnya.-KOSMO! ONLINE


Tindakan tegas dalang rosakkan keharmonian agama
Oleh PETAH WAZZAN ISKANDAR

22 Julai 2022, 6:06 pm
PUTRAJAYA- Kerajaan perlu mengenalpasti dalang yang menyusun agenda bagi menghina kesucian agama berikutan dilihat mampu menjejaskan keharmonian negara.
Penasihat UMMAH, Kamaruzaman Mohamad berkata, isu sensitif sebegini dimainkan tanpa rasa takut melainkan wujudnya dalang di belakang mereka.
Katanya, pihaknya pasti ada dalang yang berada di belakang dan apabila dimainkan, sudah pasti akan mewujudkan pertembungan antara agama dan kaum.
“Isu ini perlu diselesaikan sehingga ke peringkat akar umbi kerana tidak mahu ia berulang kembali.
“Tanpa penyelesaian yang konkrit, sudah pastinya dalang terbabit mendapat manfaat daripada ketidakstabilan negara,” katanya kepada pemberita selepas mengadakan Himpunan Pertahan Kedaulatan Islam selepas di hadapan Masjid Putra, hari ini.
Sementara itu, Ahli Jawatankuasa Pas pusat, Datuk Awang Hashim berkata, isu ini boleh menimbulkan huru-hara dan pergaduhan.

“Kita tidak boleh mengikut atau dipengaruhi mana-mana pihak. Semua pihak mesti sedar setiap masa kita dikelilingi oleh mereka yang sedang menghina atau memperlekehkan Islam ataupun menyerang Islam di semua sudut,” katanya. – KOSMO! ONLINE


Yusuf Taiyoob dahului senarai penerima darjah kebesaran P. Pinang
Oleh SAFINA RAMLI

22 Julai 2022, 6:19 pm
GEORGE TOWN – Ahli perniagaan terkemuka yang juga Pengerusi Eksekutif Syarikat Yusuf Taiyoob Sdn. Bhd., Datuk Seri Yusuf Taiyoob mendahului senarai 1,380 penerima Darjah Kebesaran, Bintang dan Pingat Kehormatan Negeri Pulau Pinang sempena Sambutan Ulang Tahun Ke-73 Yang Dipertua Negeri, Tun Ahmad Fuzi Abdul Razak.
Yusuf merupakan penerima darjah tertinggi negeri iaitu Darjah Panglima Pangkuan Negeri (DPPN) yang membawa gelaran Datuk Seri.
Selain beliau, dua lagi individu iaitu Presiden Malaysia Semiconductor Industry Association (MSIA), Datuk Seri Wong Siew Hai dan bekas Ketua Pegawai Eksekutif Syarikat Takaful Malaysia, Datuk Seri Mohamed Hassan Kamil turut menerima DPPN yang membawa gelaran Datuk Seri.
Seramai 21 individu menerima Darjah Gemilang Pangkuan Negeri (DGPN) yang membawa gelaran Datuk Seri, antaranya Datuk Pengelola Bijaya Diraja Istana Negara, Datuk Indera Ahmad Fadil Shamsuddin, Pengerusi Eksekutif Suruhanjaya Sekuriti Malaysia (SC), Datuk Dr Awang Adek Hussin, bekas Datuk Bandar Majlis Bandaraya Seberang Perai, Datuk Rozali Mohamud, Ketua Pegawai Eksekutif Perbadanan Bekalan Air Pulau Pinang (PBAPP), Datuk Ir. Jaseni Maidinsa.
Turut menerima DGPN ialah bekas pakar pathologi di Hospital Pulau Pinang (HPP), Prof Madya Datuk Dr. Bhupinder Singh, bekas Setiusaha Kerajaan Negeri Pulau Pinang, Datuk Dr. Ahmad Jailani Muhamed Yunus dan lain-lain penerima.
Seramai 18 penerima pula menerima Darjah Yang Mulia Pangkuan Negeri (DMPN) yang membawa gelaran Datuk antaranya Pengerusi Pertubuhan Kesedaran Jenayah dan Keselamatan Awam Pulau Pinang (CCPSS), Datuk Mohamad Anil Shah Abdullah, Pengerusi Penang Chinese Clan Council, Datuk Ang Cho Teing dan lain-lain.

Sementara itu, Pengarah Kesihatan Negeri, Dr. Ma’arof Sudin, bekas Presiden Persatuan Bolasepak Selangor (FAS), Datuk Seri Subahan Kamal, Timbalan Ketua Setiausaha Kerajaan Negeri Pulau Pinang (Pengurusan), Ahmad Rizal Mohd. Hanapiah antara 117 penerima Darjah Setia Pangkuan Negeri (DSPN) yang membawa gelaran Datuk.
Selain itu, seramai 107 individu menerima Darjah Johan Negeri, Bintang Cemerlang Negeri (19), Pingat Kelakuan Terpuji (197), Pingat Jasa Kebaktian (333), Pingat Jasa Masyarakat (536) dan Pingat Bakti Setia (29).
Terdahulu dalam sidang akhbar Yang Dipertua Dewan Undangan Negeri, Datuk Law Choo Kiang memaklumkan bahawa Istiadat Penganugerahan Darjah Kebesaran Bintang dan Pingat Kehormatan Negeri Pulau Pinang akan berlangsung selama empat hari bermula esok sehingga 28 Julai.
Menurutnya, istiadat kali ini juga menyaksikan jumlah penerima sebanyak 1,380 orang juga adalah yang tertinggi dalam tempoh lima tahun bagi Pulau Pinang. KOSMO! ONLINE


Lebih 30,000 peluang kerja ditawarkan di Ekspo kerjaya Keluarga Malaysia
Oleh HARRITH HISHAM

22 Julai 2022, 6:52 pm
PETALING JAYA – Lebih 30,000 peluang pekerjaan membabitkan 1,000 majikan ditawarkan di Ekspo Kerjaya Jamin Kerja Keluarga Malaysia 2022 mulai esok hingga 27 Julai ini.
Ekspo yang diadakan selama lima hari di Pusat Dagangan Dunia (WTC) itu merupakan anjuran Kementerian Sumber Manusia (KSM) melalui Pertubuhan Keselamatan Sosial (Perkeso).
Ketua Eksekutif Perkeso, Datuk Seri Dr. Mohammed Azman Aziz Mohammed berkata, dengan berkonsepkan ‘One Stop Employment Solution’, ekspo tersebut bermatlamat meghimpunkan pelbagai peluang pekerjaan dan para majikan di bawah satu bumbung.
“Terdapat lebih 30,000 kekosongan jawatan pelbagai kategori dan sektor pekerjaan termasuk profesional dan pengurusan untuk diisi dengan penglibatan kira-kira 1,000 majikan termasuk sektor ekonomi gig, keusahawanan dan penyedia latihan.
“Antara majikan yang akan menyertai ekspo ini adalah Petronas, ExxonMobil, UMW Holdings, MBSB Bank dan RHB Bank,” katanya dalam kenyataan hari ini.
Katanya, selain inisiatif padanan pekerjaan, ekspo ini turut disertakan dengan pelbagai aktiviti menarik kepada pencari kerja dan pengunjung yang hadir.

“Antaranya ialah kaunseling kerjaya, bantuan penyediaan resume, pertandingan e-Sport, debat Institut Pengajian Tinggi (IPT), ceramah kebolehpasaran pekerjaan serta pameran oleh agensi-agensi kerajaan seperti Tekun Nasional, Malaysia Digital Economy Corporation (MDEC) dan Agensi Antidadah Kebangsaan (AADK),” ujarnya.
Dalam pada itu, program ‘career exploration’ dengan kerjasama Kementerian Pendidikan Malaysia (KPM) turut diadakan untuk pelajar- pelajar di peringkat sekolah menengah.
“Pengunjung yang hadir turut berpeluang untuk mendapatkan perkhidmatan pemeriksaan dan saringan kesihatan secara percuma serta menikmati tawaran diskaun istimewa bagi saman di bawah Polis Diraja Malaysia (PDRM),” jelasnya.
Orang ramai diminta untuk membuat pra-pendaftaran dan sebarang maklumat lanjut berkaitan ekspo boleh diakses melalui pautan www.myfuturejobs.gov.my/careerfair. – KOSMO! ONLINE


Dibuli hanya kerana pelat, tidak tahu membaca
Oleh KOSMO!

22 Julai 2022, 6:14 pm
PETALING JAYA – Hanya kerana tidak boleh membaca dan pelat menyebut beberapa perkataan, kanak-kanak lelaki berusia lapan tahun ini dibuli dan disisihkan oleh rakan-rakannya di sekolah.
Itu pengalaman pahit dihadapi seorang kanak-kanak dikenali sebagai Ammar seperti diceritakan oleh seorang pakar motivasi, Akhi Fairuz Al-Jengkawi.
Akhi Fairuz berkata, kanak-kanak itu menceritakan sering dikasari dan dibuli oleh kawan-kawannya disebabkan masalah dihadapi tersebut.
“Ammar ceritakan, dulu dia selalu dibuli dan kawan-kawan sering berkasar dengannya. Kata Ammar, dia dikenakan sebegitu kerana tidak boleh membaca dan pelat beberapa perkataan.
“Bayangkan, hanya kerana masih merangkak membaca, seorang anak kecil berusia lapan tahun disisihkan rakan-rakan.
“Bagaimanakah perasaan seorang anak yang dibuli? Sukakah mereka untuk datang ke sekolah? Seronokkah momen kanak-kanak mereka? Minatkah mereka untuk fokus dan bersemangat ketika belajar?,” katanya pada hantaran Facebook.

Dalam pada itu, beliau berkata, sewaktu pasukan pertubuhan bukan kerajaan (NGO), Untuk Malaysia ke rumah Ammar, mereka disambut mesra oleh kanak-kanak itu dan keluarganya.
“Rupanya Ammar seorang kanak-kanak peramah dan ceria. Sentiasa bersemangat untuk belajar membaca.
“Sepanjang tahun 2021, Ammar terpilih sertai tusyen Untuk Malaysia secara percuma dan kelas ini khusus untuk membantu murid cicir B40 yang tidak boleh membaca,” ujarnya yang turut memberitahu kanak-kanak itu kini sudah lancar membaca. -KOSMO! ONLINE


Bernas, CSR bantu bekalkan makanan berkhasiat di sekolah
Oleh MOHD. RAFIE AZIMI

22 Julai 2022, 6:02 pm
ALOR SETAR – Kumpulan Bernas melalui Padiberas Nasional Berhad (Bernas) dan Central Sugars Refinery Sdn. Bhd. (CSR) sejak Januari lalu telah melaksanakan Program Makanan Kesihatan (Promak) bagi membekalkan makanan berkhasiat kepada pelajar sekolah rendah di seluruh negara.
Program dengan kerjasama Kementerian Pendidikan (KPM) serta Kementerian Kesihatan (KKM) telah membekalkan set makanan tengah hari kepada pelajar sebaik mereka selesai menjalani sesi pembelajaran di sekolah masing-masing.
Menurut Pengarah Urusan Kumpulan Bernas, Datuk Haris Fadzilah Hassan, usaha merealisasikan Promak bertujuan untuk menyokong usaha kerajaan dalam menangani masalah malnutrisi dalam kalangan kanak-kanak selain memperkasakan generasi muda dengan makanan berkhasiat.
“Usaha ini bermula dengan keprihatinan terhadap cabaran dihadapi ibu bapa berpendapatan rendah membekalkan makanan seimbang sejak pelaksanaan Perintah Kawalan Pergerakan (PKP) sebelum ini.
“Secara keseluruhannya, kami menyasarkan sebanyak 20,000 murid untuk mendapat manfaat daripada program ini. Melalui progam ini, sekolah terpilih akan menikmati makanan sihat di sekolah setiap hari bagi tempoh lima tahun bermula 2022 hingga 2026,” katanya.
Sejak mula dilancarkan pada 9 januari lalu, seramai 3,000 pelajar di Kelantan dan Terengganu sudah menerima manfaat daripada program tersebut.

Kemudiannya program tersebut diperluaskan pula di Kedah melibatkan 8,000 pelajar di 33 sekolah bermula 20 Jun lepas dan jumlah itu dijangka akan meningkat kepada 10,500 pelajar pada akhir Ogos. Program sama juga dijangka akan diperluaskan ke Perlis tidak lama lagi.-KOSMO! ONLINE


Malaysia mampu jadi perintis rangkaian 5G
Oleh MOHD RIDZAUDDIN ROSLAN

22 Julai 2022, 4:11 pm
PUTRAJAYA- Presiden dan Ketua Pegawai Eksekutif, Ericsson Group, Börje Ekholm mengakui Malaysia mampu menjadi perintis kepada pembangunan prasarana dan liputan rangkaian 5G sekali gus berupaya melonjak ekonomi negara ke tahap lebih memberangsangkan.
Keyakinan itu diberikan Börje Ekholm ketika melakukan kunjungan hormat kepada Perdana Menteri, Datuk Seri Ismail Sabri Yaakob di sini tadi di mana tujuan lain pertemuan tersebut bagi memberikan status terkini pelaksanaan rangkaian 5G di Malaysia.
Ismail Sabri berkata, beliau sebagai Perdana Menteri memahami bahawa teknologi dan rangkaian 5G memainkan peranan besar dalam melonjakkan daya saing ekonomi serta tahap produktiviti rakyat.
“Pada hari ini saya telah menerima Kunjungan Hormat oleh Börje Ekholm merupakan Presiden dan Ketua Pegawai Eksekutif Ericsson Group bertujuan memberikan status terkini berhubung pelaksanaan rangkaian 5G di Malaysia.
“Ericsson sendiri mengakui bahawa Malaysia mampu menjadi perintis kepada pembangunan prasarana dan liputan rangkaian 5G,” katanya dalam satu kenyataan.
Katanya, rangkaian 5G memainkan peranan besar dalam melonjakkan daya saing ekonomi Malaysia Impak positif yang bakal diterima Keluarga Malaysia selain tahap produktiviti dan nilai tambah industri daripada pelaksanaan teknologi 5G.

“Börje Ekholm telah memberikan komitmen kepada saya setelah 57 tahun Ericsson bertapak di Malaysia, Ericsson akan terus mempergiat aktiviti dan pelaburan di Malaysia,” jelasnya. -KOSMO! ONLINE


Lelaki tembak mati isteri buka aib cerai di TikTok
Oleh KOSMO!

22 Julai 2022, 4:59 pm
CHICAGO – Seorang wanita di bandar raya Chicago, negeri Illinois ditembak mati oleh bekas suaminya selepas bertindak mendedahkan butiran perceraian mereka secara terbuka di laman TikTok, lapor akhbar Mirror UK, semalam.
Suspek yang bernama Raheel Ahmad dan tinggal di negeri Georgia,  pergi ke rumah  isterinya, Sania Khan di Near North Side pada Isnin lalu dengan niat membunuh selepas melihat video pendedahan tersebut sebelum bertindak membunuh diri.
Seorang pegawai memberitahu bahawa Raheel dan Sania yang masing-masing berusia 29 tahun,  sedang menjalani proses perceraian, namun dua rakan mangsa menyatakan kepada  akhbar Chicago Sun Times bahawa perceraian mereka dimuktamadkan dua bulan lalu.
Anggota polis menemui mangsa dalam keadaan tidak bernyawa berhampiran pintu kediaman  dengan luka di belakang kepala dan darah kering pada wajahnya.
Laporan lain menyatakan bahawa polis menjumpai mayat Raheel di dalam bilik tidur kediaman mangsa dengan kesan tembakan di kepala, pistol di tangannya dan nota bunuh diri.
Menerusi video yang dimuat naik Sania di laman TikTok, dia secara terbuka berbicara soal perceraiannya dengan Raheel.

“Memang menyakitkan untuk meninggalkan seseorang yang pernah anda cintai. Tetapi lebih menyakitkan untuk mencintai seseorang yang tidak menjaga hati anda,” demikian kata Sania dalam video tersebut.
Rakan-rakan terdekat mangsa telah menubuhkan kutipan dana di laman web GoFundMe untuk membantu membiayai proses pengebumian Sania. – Agensi


Selangor peruntuk RM12 juta baik pulih pangsapuri
Oleh KAMARIAH KHALIDI

22 Julai 2022, 3:47 pm
DENGKIL- Sejumlah RM12 juta diperuntukkan oleh kerajaan negeri Selangor setiap tahun bagi kerja-kerja membaik pulih pangsapuri kos rendah dan sederhana menerusi Skim Ceria.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan negeri, Rodziah Ismail berkata, peruntukan tersebut meliputi pelbagai kategori kerja baik pulih termasuklah taman-taman riadah, bumbung, tangki serta fasad bangunan pangsapuri.
“Sebenarnya peruntukan tersebut tidak lah mencukupi kerana negeri Selangor memerlukan pendekatan yang lebih luas dan di luar kotak ekoran kepesatan pembangunannya.
“Ia seperti yang diumumkan oleh Menteri Besar (Datuk Seri Amirudin Shari) baru-baru ini mengenai kelulusan 120,000 unit bangunan strata baharu, jadi keseimbangan antara pembangunan baharu dan lama itu perlu ada,” katanya kepada pemberita selepas merasmikan Projek Fizikal Bandar Berdaya Huni Negeri Selangor di Pangsapuri Ruvena Villa, Taman Perdana Putra di sini hari ini.
Dalam pada itu, Rodziah berkata, sebanyak lima lokasi akan dipilih setiap tahun berdasarkan unjuran bagi memastikan kawasan berkenaan mempunyai nilai tambah seperti ruang komuniti dan kebun komuniti selaras Matlamat Pembangunan Mampan (SDG).
Katanya, taman riadah Pangsapuri Ruvena Villa merupakan salah satu daripada lokasi yang telah diluluskan peruntukannya oleh kerajaan negeri dengan kerjasama Lembaga Perumahan Hartanah Selangor (LPHS) dan PlanMalaysia Selangor dengan Majlis Perbandaran Sepang (MP Sepang) sebagai pelaksana. – KOSMO! ONLINE.


Tiada bukti kukuh Covid-19 sebabkan zakar mengecut, mati pucuk
Oleh KOSMO!

22 Julai 2022, 6:00 pm
BANGKOK – Seorang pakar bedah urologi di  Thailand menegaskan bahawa tiada bukti kukuh yang menunjukkan zakar lelaki akan mengecut jika dijangkiti Covid-19, lapor laman Thaiger, semalam.
Dr. Nantawat Siritanan dari Hospital Nopparat Rajathanee memberitahu kaum lelaki supaya tidak membuang masa berasa bimbang sama ada kelelakian mereka akan terjejas jika dijangkiti wabak koronavirus.
Nantawat menjawab dakwaan yang dibuat kelmarin oleh seorang juruteknik perubatan,  Pakphum Dejhassadin  yang lebih dikenali sebagai Mor Lab Panda.
Pakphum menulis di laman Facebook bahawa dia membaca laporan menyatakan bahawa sebilangan lelaki di Amerika Syarikat (AS) yang dijangkiti Covid-19 menyedari zakar mereka mengecut sehingga 3 sentimeter.
Pakphum menambah, jangkitan koronavirus juga boleh menyebabkan mati pucuk disebabkan aliran darah yang berkurangan lantas membuatkan zakar gagal mencapai ereksi  penuh.
Catatan Facebook itu menerima lebih 36,000 reaksi, lebih 46,000 komen dan dikongsi lebih 27,000 kali.

Nantawat berkata, secara teorinya Covid-19 boleh menyebabkan keradangan organ seks lelaki dan mengakibatkan pembekuan darah.
Namun beliau menambah, kes seperti  itu dikesan dalam jumlah yang sangat kecil di peringkat dunia  dan tidak ada bukti kukuh menunjukkan virus Covid-19 sebagai punca zakar mengecut.
Pakar urologi itu menganggap majoriti pesakit yang dijangkiti virus tersebut hanya paranoid.
Nantawat berkata,  terdapat sebab atau punca lain untuk zakar mengecut atau penyakit Peyronie seperti umur dan masalah obesiti. – Agensi


Telefon bimbit Zalina aktif kali terakhir 20 November
Oleh KOSMO!

22 Julai 2022, 5:49 pm
SHAH ALAM – Telefon bimbit bekas pembaca berita, Zalina Shaharah Azman dikesan aktif kali terakhir pada 20 November tahun lalu.
Ketua Polis Daerah Shah Alam ACP Mohd Iqbal Ibrahim berkata, tarikh tersebut adalah empat hari sebelum anak lelakinya cuba menghubungi Zalina.
“Kalau anaknya tidak cuba telefon, kita pun tidak tahu dia hilang.
“Berkemungkinan Zalina telah hilang lebih awal dan semakan mendapati pada 20 November telefonnya telah dimatikan.
“Sama ada kerana sudah habis bateri, itu tidak dapati dipastikan,” katanya di sini hari ini.
Kosmo! sebelum ini melaporkan kehilangan Zalina sejak 8 bulan terus menjadi misteri apabila tiada petunjuk baharu mengenainya sehingga kini. – KOSMO!ONLINE


Abdul Khalid dilaporkan kembali tidak sihat
Oleh ABDUL RAZAK IDRIS

22 Julai 2022, 3:43 pm
SHAH ALAM – Kesihatan bekas Menteri Besar Selangor, Tan Sri Abdul Khalid Ibrahim dikatakan kembali tidak sihat dan sedang menerima rawatan.
Bekas Setiausaha Politiknya, Faekah Husin berkata, dia sempat melawat bekas majikannya di sebuah bilik rawatan dan menyatakan perasaan sebak melihat keadaan Abdul Khalid.
“Semalam sempat ziarah Tan Sri Abdul Khalid Ibrahim. Masuk sahaja ke bilik, nampak Puan Sri Salbiah (isteri Abdul Khalid) sedang duduk setia di sisi sambil memerhati beberapa jururawat yang sedang menyediakan alatan untuk memberi rawatan kepada Tan Sri.
Tangkap layar perkongsian Faekah mengenai keadaan Abdul Khalid di Facebooknya.
“Dengan tidak semena-mena dadaku terasa berat, sebak dan pilu, apatah lagi kedengaran sayup bacaan al-Quran yang dipasang di bilik tersebut,” katanya menerusi hantaran di Facebook rasminya.
Jelasnya lagi, dia berasa bertambah sedih kerana tiada peluang dan kesempatan untuk berbual bertanya khabar dengan Abdul Khalid kerana jururawat sudah mahu memulakan rawatan.
Faekah turut berdoa agar segala urusan rawatan Abdul Khalid dipermudahkan supaya kembali sihat seperti biasa. -KOSMO! ONLINE


Malaysia tiada isu kekurangan vaksin flu (influenza)
Oleh SITI A'ISYAH SUKAIMI

22 Julai 2022, 5:06 pm
PETALING JAYA – Tiada kekurangan vaksin flu (influenza) di Malaysia seperti yang didakwa malah, ia boleh didapati di banyak klinik dan hospital di seluruh negara.
Pengerusi Jawatankuasa Teknikal Program Immunise4Life, Prof. Datuk Dr. Zulkifli Ismail berkata, vaksin flu di Malaysia dibekalkan oleh banyak syarikat dan ketidakupayaan sesebuah syarikat tidak menggambarkan keadaan sebenar.
“Kes flu semakin meningkat di seluruh negara sejak kebelakangan ini dan sebagai pakar penjagaan kesihatan, kami menasihatkan orang ramai untuk mendapatkan suntikan flu tahunan terutama wanita hamil, kanak-kanak kecil, orang yang mempunyai masalah kesihatan kronik dan warga emas.
“Mereka daripada kumpulan berisiko tinggi terdedah kepada flu teruk yang boleh mengakibatkan sindrom gangguan pernafasan akut, radang paru-paru, kegagalan pelbagai organ dan juga kematian,” katanya dalam kenyataan hari ini.
Beliau berkata demikian mengulas laporan beberapa media berhubung seorang doktor tanpa nama menerima memo daripada sebuah pembekal mengatakan, suntikan flu (influenza) hanya akan tersedia pada tahun 2024 sekali gus menyebabkan khabar angin Malaysia menghadapi kekurangan vaksin flu.
Dalam pada itu, Dr. Zulkifli berkata, selain menekankan vaksinasi flu, orang ramai digesa untuk terus mengamalkan prosedur operasi standard (SOP) seperti memakai pelitup muka di kawasan tertutup, kerap mencuci tangan dengan sabun dan air serta penjarakan fizikal.

Tegasnya, SOP ini membantu mengurangkan risiko dijangkiti Covid-19 dan flu. -KOSMO! ONLINE


Syarikat degil cemarkan alam sekitar didenda RM36,000
Oleh DIYANATUL ATIQAH ZAKARYA

22 Julai 2022, 4:58 pm
MELAKA – Tindakan berani sebuah syarikat peleburan aluminium mencabar penguatkuasaan dengan mengingkari arahan sehingga mencemarkan alam sekitar membawa padah selepas didenda RM36,000 oleh Mahkamah Sesyen di sini, hari ini.
Hakim Nariman Badruddin menjatuhkan hukuman itu terhadap syarikat Trimax Metal Sdn. Bhd. diwakili Lee Chew Fong, 42, yang mengaku salah sebaik sahaja tiga pertuduhan dibacakan jurubahasa mahkamah.
Mengikut pertuduhan pertama, syarikat berkenaan didapati membina sistem kawalan pencemaran udara bagi mengawal pencemaran udara dari proses peleburan aluminium aloi sekunder tanpa pemberitahuan kepada Ketua Pengarah Kualiti Alam Sekeliling.
Bagi kesalahan itu, syarikat itu didakwa mengikut Peraturan 5(1)(b), Peraturan-Peraturan Kualiti Alam Sekeliling (Udara Bersih) 2014 dan boleh dihukum dibawah Peraturan 29 yang memperuntukan hukuman penjara sehingga dua tahun atau denda maksimum RM100,000 atau kedua-duanya sekali.
Bagi pertuduhan kedua syarikat itu didakwa di bawah peraturan 5(1)(d) peraturan sama kerana didapati membuat perubahan alat pembakaran bahan api menyebabkan perubahan material dalam kuantiti pengeluaran daripada suatu punca yang sedia ada tanpa pemberitahuan bertulis kepada pihak sama.
Syarikat itu turut didakwa atas pertuduhan mengganggu arahan Penahanan Operasi Kelengkapan (POK) di bawah Seksyen 38(1)(c) Akta Kualiti Alam Sekeliling yang dikeluarkan bagi alat pembakaran bahan api yang digunakan di premis itu.

Justeru, syarikat itu didakwa melakukan kesalahan di bawah Seksyen 48AD(b) yang memperuntukkan hukuman penjara sehingga dua tahun atau denda RM10,000 atau kedua-duanya.
Kesemua kesalahan itu dilakukan antara pukul 11 pagi hingga 12.20 tengah hari, 14 september 2021 di Taman Teknologi Cheng di sini. – KOSMO! ONLINE.


Pemilik premis dicekup sorok 1,207 peket minyak masak
Oleh MUHAMMAD AYMAN GHAFFA

22 Julai 2022, 4:16 pm
KOTA BHARU – Pemilik sebuah premis di Pasir Tumboh di sini ditahan selepas dipercayai menyembunyikan sebanyak 71 kotak yang mengandungi 1,207 peket minyak masak bersubsidi daripada dijual kepada pelanggan semalam.
Perbuatan tidak bertanggungjawab itu terbongkar selepas dua pegawai Kementerian Perdagangan Dalam Negeri dan Hal Ehwal Pengguna (KPDNHEP) menyamar untuk membeli minyak masak peket, namun premis yang dilesenkan untuk menjual minyak masak subsidi itu enggan menjualnya.
Ketua Pegawai Penguat Kuasa KPDNHEP Kelantan, Aswadi Jaafar berkata, susulan daripada penyamaran itu, pihaknya bersama Batalion 7 Pasukan Gerakan Am dan Pasukan Polis Marin Wilayah Tiga Tok Bali terus menjalankan serbuan di premis itu pada pukul 12.45 tengah hari.
Menurutnya, pemeriksaan telah menemui sebanyak 1,207 peket minyak masak yang dianggarkan bernilai RM 3,017.50 dipercayai disembunyikan oleh pemilik premis itu.
“Pemilik premis yang berusia 46 tahun itu juga gagal mengemukakan segala dokumen barang tersebut termasuk punca bekalan diperoleh, resit belian dan maklumat mengenai minyak masak peket.
“Lelaki itu juga mengaku kesemua minyak masak peket itu telah berada di premisnya sejak tiga hari lalu,” katanya dalam satu kenyataan hari ini. – KOSMO! ONLINE


Penulis blog komen jelik terhadap Agong didenda RM4,500
Oleh NUZULSHAM SHAMSUDDIN

22 Julai 2022, 3:04 pm
KUALA LUMPUR – Seorang penulis blog, Aspan Alias didenda RM4,500 oleh Mahkamah Sesyen di sini hari ini atas pertuduhan membuat dan memulakan penghantaran komen jelik terhadap Yang di-Pertuan Agong di laman Facebook miliknya, Mei tahun lalu.
Hakim Nor Hasniah Ab. Razak menjatuhkan hukuman denda itu ke atas Aspan, 70, selepas dia menukar pengakuan kepada bersalah pada sebutan semula kesnya hari ini.
Sekiranya lelaki itu gagak membayar jumlah denda tersebut dia boleh dipenjara selama enam bulan dan dia mwmbayar jumlah denda berkenaan.
Mengikut pertuduhan Aspan didakwa memulakan komen jelik melalui Facebook “Aspan Alias” dengan niat untuk menyakiti hati orang lain pukul 2.47 petang pada 16 Mei 2021.
Hantaran itu kemudian dibaca di Jabatan Siasatan Jenayah Siber dan Multimedia, Jabatan Siasatan Jenayah Komersil, Ibu Pejabat Polis Bukit Aman, Tingkat 27, Menara KPJ, Wangsa Maju, di sini pukul 9 pagi pada 18 Mei 2021.
Berikutan itu pertuduhan dikemukakan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara yang boleh sampai setahun atau kedua-duanya.

Terdahulu, Timbalan Pendakwa Raya Najihah Farhana Che Awang memohon hukuman setimpal sebagai pengajaran kepada tertuduh.- KOSMO! ONLINE


Hujan lebat di Johor, Sabah petang ini
Oleh HARRITH HISHAM

22 Julai 2022, 3:00 pm
PETALING JAYA – Penduduk di sekitar Johor dan Sabah dinasihatkan untuk berwaspada susulan amaran ribut petir dan hujan lebat pada petang ini.
Jabatan Meteorologi (MetMalaysia) berkata, keadaan cuaca buruk itu dijangkakan akan berlarutan sehingga awal petang ini.
“Di Johor melibatkan Mersing, Kulai, Kota Tinggi dan Johor Bahru manakala di Sabah membabitkan Pedalaman (Beaufort) dan Pantai Barat (Papar),” katanya dalam kenyataan hari ini.
Tambahnya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. – KOSMO! ONLINE


Orang kampung minta henti sebar cerita ‘penanggal’
Oleh KOSMO!

22 Julai 2022, 2:57 pm
PETALING JAYA – Baru-baru ini kecoh di media sosial video seorang wanita yang menjerit dikatakan dia telah ternampak kelibat ‘penanggal’ di sebuah kampung di Dungun, Terengganu.
Menerusi video yang tersebar itu, riak wajah wanita berkenaan jelas kelihatan terkejut selain dia turut beristighfar beberapa kali kerana ingin meredakan rasa takut ekoran insiden menyeramkan itu.
Dalam pada itu, peristiwa tersebut telah memberi kesan kepada penduduk di kampung berkenaan sehingga menimbulkan kekecohan.
Menerusi hantaran seorang pengguna Facebook, Ossasuke Hikaru memaklumkan terdapat beberapa peniaga di kampung itu terpaksa menutup kedai lebih awal kerana bimbang diganggu ‘penanggal’ seperti mana yang terjadi kepada wanita tersebut.
Lebih parah apabila peniaga kehilangan pelanggan disebabkan penduduk kampung enggan keluar dari rumah kerana takut terutama pada waktu malam.
Tambahnya lagi, sebagai wakil penduduk di sana, dia menggesa individu yang memulakan cerita tersebut untuk tampil membersihkan semula nama kampung berkenaan agar kisah itu tidak menjadi ketakutan kepada penduduk dan kawasan sekitar.

“Anda harus bersihkan kembali nama kampung berkenaan di atas tindakan anda yang tidak tahu hal sebenar kemudian dimuat naik di media sosial sehingga tersebar luas,” tegasnya.
Bagaimanapun, dia memaklumkan tiada sebarang kemunculan makhluk halus di kampung tersebut dan kemungkinan ia hanyalah kelibat seorang warga emas yang suka berlegar-legar sekitar kampung sambil menyelebung kain pelekat di atas kepala. – KOSMO! ONLINE


Peguam mohon pernyataan saksi utama kes Syed Saddiq
Oleh NORLIZAH ABAS

22 Julai 2022, 3:29 pm
KUALA LUMPUR – Pihak pembelaan mengemukakan permohonan di Mahkamah Tinggi di sini untuk mendapatkan pernyataan saksi utama dalam kes Syed Saddiq Syed Abdul Rahman yang direkodkan oleh Suruhanjaya Pencegahan Rasuah Malaysia (SPRM) pada 2020 semasa siasatannya.
Peguam Gobind Singh Deo berhujah, pernyataan Rafiq Hakim Razali itu akan dijadikan asas mendapat kebenaran memulakan prosiding mencabar kredibiliti beliau pada perbicaraan kes pecah amanah dan pengubahan wang haram yang dihadapi oleh Syed Saddiq.
Permohonan bagi mencabar kredibiliti Rafiq yang ketika itu Penolong Bendahari Armada, Parti Pribumi Bersatu Malaysia (Bersatu), dikemukakan ekoran keterangan lisannya di mahkamah bercanggah dengan pernyataan yang direkodkan SPRM semasa siasatan.
Sebelum ini, pihak pembelaan memohon mendapatkan pernyataan saksi pendakwaan ke-13 itu meskipun pernyataan secara bertulis itu tidak dikemukakan di mahkamah oleh pihak pendakwaan.
Pesuruhjaya Kehakiman Datuk Azhar Abdul Hamid ketika menolak permohonan pihak pembelaan pada Isnin lalu berpendapat, pernyataan Rafiq tidak boleh digunakan sebagai asas untuk mencabar kredibiliti beliau kerana ia tidak tertakluk di bawah definisi Seksyen 402(B) Kanun Tatacara Jenayah.
Pada prosiding hari ini, Peguam Gobind Singh Deo berhujah, percanggahan yang menjadi asas kepada permohonan itu antara lain melibatkan perincian masa dan tempat arahan yang didakwa diberikan oleh Syed Saddiq serta tujuan program mengutip dana di Muar, Johor dan wang yang diperolehi hasil kutipan itu. – KOSMO! ONLINE


Merokok, menghisap vape tabiat tidak bermoral -KP Kesihatan
Oleh ZULKIFLI MANZOR

22 Julai 2022, 3:08 pm
PETALING JAYA – Merokok dan menghisap vape adalah tabiat yang tidak bermoral dan tidak patut dicontohi.
Ketua Pengarah Kesihatan, Tan Sri Dr. Noor Hisham Abdullah berkata, ketagihan rokok dan vape perlu dihentikan.
“Bertindak sekarang sebelum terlambat. Selamat generasi akan datang,” katanya dalam satu hantaran di laman Facebook hari ini.
Noor Hisham turut berkongsi satu berita lama mengenai seorang wanita memberi tiga kanak-kanak hisap vape pada tahun 2015.
Rakaman video perbuatan wanita tersebut ketika itu tular di media sosial dan menerima kecaman hebat netizen. – KOSMO! ONLINE


Suspek bunuh suami, rakan disambung reman seminggu
Oleh KHAIRUL MOHD. ALI

22 Julai 2022, 3:18 pm
JOHOR BAHRU – Suspek yang disyaki membunuh suaminya berserta seorang rakan lelaki yang dipercayai turut bersubahat dalam kejadian di Flat Nipah, Taman Daya Jumaat lalu disambung reman selama seminggu bermula hari ini.
Ketua Polis Daerah Johor Bahru Selatan, Asisten Komisioner Raub Selamat berkata, perintah reman berkenaan dikeluarkan Pendaftar Mahkamah, Dhilip Nair.
“Kedua-dua suspek terlibat telah dikenakan perintah reman sambungan selama seminggu, bermula hari ini hingga 28 Julai,” katanya ketika dihubungi pemberita, di sini hari ini.
Dalam kejadian Jumaat lalu, suspek wanita yang merupakan seorang suri rumah berusia 35 tahun dipercayai membunuh suaminya sendiri ketika berada di bawah pengaruh dadah.
Suspek yang juga merupakan ibu kepada dua orang anak itu kemudiannya ditahan polis tidak lama kemudian di kawasan berhampiran dipercayai ketika cuba melarikan diri.
Suspek kedua iaitu rakan lelakinya yang berusia 52 tahun ditahan di sekitar Majidee, pada waktu malam hari yang sama.

Dalam kejadian tersebut, mangsa yang berusia 44 tahun ditemukan mati dengan keadaan kakinya diikat serta kesan lebam dibahagian kepala akibat dipukul objek tumpul. – KOSMO! ONLINE


Perlu undang-undang lebih tegas bendung penghinaan agama
Oleh MOHD AZLI ADLAN

22 Julai 2022, 3:37 pm
MARANG – Peruntukan undang-undang yang lebih tegas perlu digubal bagi menangani isu penghinaan terhadap agama Islam yang semakin menjadi-jadi sejak akhir-akhir ini.
Presiden Pas, Tan Sri Abdul Hadi Awang berkata, undang-undang sedia ada masih belum cukup tegas bagi membendung kes berkaitan celaan terhadap agama berkenaan.
“Islam perlu diperkasa dan isu melibatkan penghinaan terhadap agama dan Rasul (Nabi Muhammad) harus dipantau.
“Kita akan ambil tanggungjawab dan pantau (isu hina agama) dari masa ke semasa,” katanya ketika ditemui selepas menyampaikan kuliah mingguan di Masjid Rusila di sini hari ini
Abdul Hadi berkata, tindakan tegas perlu diambil terhadap pihak yang melakukan penghinaan terhadap agama Islam terbabit.
Jelas Ahli Parlimen Marang itu, ia sejajar dengan kedudukan Islam sebagai agama rasmi dalam perlembagaan negara.

Kosmo! hari ini melaporkan seorang penghantar makanan dari Taman Pinggiran Putra, Seri Kembangan, Selangor dijatuhi hukuman penjara enam bulan oleh Mahkamah Sesyen Sepang kerana menghina agama Islam.
Selain itu, dua lelaki yang turut disyaki menghina agama turut ditahan polis masing-masing di Kuala Krai, Kelantan dan Kuala Terengganu pada Selasa dan kelmarin. – KOSMO! ONLINE


Isteri menyorok, rakan arwah suami minta hutang
Oleh KOSMO!

22 Julai 2022, 3:33 pm
PETALING JAYA – Isteri terpaksa menyorok apabila rakan-rakan arwah suami sering datang ke rumah menuntut hutang yang mencecah hingga ribuan ringgit.
Itu kisah benar diceritakan oleh peguam syarie, Fahmi Ramli berhubung keadaan balu apabila arwah suami mereka suka berhutang sekali gus menyebabkan hidup merana.
“Pernah tidak anda dengar seorang isteri kematian suaminya, terpaksa menyorok daripada rakan-rakan arwah suami yang sering datang ke rumah? Bukannya kawan-kawan arwah datang mengorat, tapi datang sebab hendak tuntut hutang.
“Si isteri tersebut sedar arwah suaminya memang orang suka berhutang. Terlalu banyak hutang dengan ramai orang, tapi dia tidak sangka, ingatkan hutang itu jumlahnya kecil-kecil sahaja.
“Rupanya, setiap satu orang yang datang ke rumah, hutang dituntut itu jumlahnya ribuan ringgit,” katanya pada hantaran Facebook.
Beliau menjelaskan, mengikut hukum syarak, sebelum harta seseorang itu hendak dibahagikan secara pembahagian pusaka, ia mesti telah diselesaikan dengan pembayaran segala hutang piutang si mati.

“Hutang tidak boleh dibuat main-main kerana ia melibatkan kepada pengambilan hak orang lain atas pinjaman. Jika tidak dipulangkan atau tidak dibayar, seumpama kita mengambil hak yang bukan milik kita.
“Adakah hutang pun perlu faraid? Hanya harta sahaja akan dibahagi secara faraid jika si mati meninggalkan harta dan ahli waris. Bahagian faraid adalah sebagaimana bahagian yang telah ditetapkan syarak.
“Namun, jika tiada harta ditinggalkan, waris tidak diwajibkan membayar hutang si mati atau tidak perlu pun hendak bahagi hutang ikut faraid. Tidak ada perkara tersebut mengikut syarak,” katanya.-KOSMO! ONLINE


Pas guna logo PN pada PRU-15
Oleh MOHD AZLI ADLAN

22 Julai 2022, 3:25 pm
MARANG – Pas akan menggunakan logo Perikatan Nasional (PN) pada Pilihan Raya Umum ke-15 (PRU-15).
Presiden Pas, Tan Sri Abdul Hadi Awang berkata, secara dasarnya, parti itu bersetuju menggunakan logo baharu yang bakal diperkenal PN tidak lama lagi.
Beliau berkata, perkembangan terbaharu logo terbabit akan dibincangkan dengan parti-parti gabungan PN seperti Parti Pribumi Bersatu Malaysia (Bersatu) tidak lama lagi.
“Kita akan bincang (logo baharu PN) dalam mesyuarat terdekat,” katanya ketika ditemui selepas menyampaikan kuliah dhuha di Masjid Rusila di sini hari ini.
Sebelum ini, Pengerusi PN, Tan Sri Muhyiddin Yassin memberitahu logo baharu gabungan politik berkenaan akan diperkenalkan bagi digunakan pada PRU-15.
Beliau berkata, ia susulan cadangan mengubahsuai logo sedia ada yang berwarna biru pada Mesyuarat Majlis Tertinggi PN baru-baru ini.

Dalam perkembangan sama, Abdul Hadi memberitahu rundingan pembahagian kerusi bagi PRU-15 melibatkan parti-parti dalam PN masih berlangsung.
Beliau berkata, persediaan menghadapi PRU-15 telah dibuat walau pun tarikh pembubaran Parlimen masih belum diketahui. – KOSMO! ONLINE


Nora Danish makan di restoran cef terkenal, status halal dipersoal
Oleh MOHD. HAIKAL ISA

22 Julai 2022, 3:11 pm
PETALING JAYA – Menjadi antara selebriti tempatan terawal merasai dan menikmati ‘kemewahan’ juadah restoran mewah milik seorang cef terkenal dunia terletak di Sunway Resort, Petaling Jaya, tidak semua gembira dengan perkongsian aktres jelita, Nora Danish.
Menerusi Instagram, ramai dalam kalangan peminat mempersoalkan status halal menu serta premis berkenaan.
“Hai, Kak Nora. Kalau boleh tolong ambil serius tentang isu halal sebab anda seorang figura popular,” demikian antara peringatan ditinggalkan netizen dalam ruangan komen entri terbaharu pelakon itu.
Terdahulu, Nora atau nama sebenarnya, Nora Danish Hanis, 40, berkongsi momen bahagia berkunjung sewaktu makan malam di restoran tersebut yang turut ditemani suami, Nedim Nazri Aziz serta dua orang anaknya.
“Pertama kali makan. Makanan sedap. Highlight (pilihan) kami adalah steak tartare, beef wellington, yums!
“Dan ya, scallop sedap juga dan tiram,” tulis pelakon yang cukup popular menerusi sitkom Puteri itu dalam Instagram.

Suami Nora iaitu Nedim turut berkongsi pengalaman menjamu selera di restoran mewah tersebut dengan berkongsi untaian video menerusi Instastory.
“Berada di sini bersama keluarga tersayang. Servis yang sangat cemerlang. Makanan lagi sedap sebab isteri ‘belanja’. Sayang awak, Nora,” tulisnya. – KOSMO! ONLINE


Piala FA: Selangor mudah jinakkan Sabah
Oleh MUHAMAD ARDIE PUTRA SUHAIMI

23 Julai 2022, 10:28 pm
PETALING JAYA – Pasukan Selangor FC mempamerkan aksi dalam kelas tersendiri untuk menewaskan Sabah FC 2-0 pada aksi suku akhir Piala FA sebentar tadi.
Pada aksi di Stadium Likas, Kota Kinabalu itu, skuad Gergasi Merah yang dikendalikan oleb Michael Feichtenbeiner membariskan kesebelasan utama terbaik dengan jentera serangan diketuai oleh Herlison Caion dan Hyuri Henrique.
Meskipun berstatus pasukan pelawat, pasukan Selangor berjaya mendiamkan hampir 20,000 penyokong tuan rumah dengan gol pembukaan seawal minit pertama yang dilakukan oleh Hyuri yang menyudahkan hantaran Brendan Gan.
Namun, skuad tuan rumah yang dikendalikan oleh Datuk Ong Kim Swee berusaha untuk bangkit dengan pemain berpengalaman, Baddrol Bakhtiar dan Amri Yahyah rancak mengatur serangan tetapi gagal membuahkan hasil.
Bersambung pada babak kedua, Selangor semakin agresif untuk melebarkan kelebihan dengan banyak melakukan serangan balas pantas yang menyukarkan benteng pertahanan The Rhinos.
Gol kedua yang dicari akhirnya tiba pada minit ke-80 hasil ledakan Caion yang bijak melakukan rembatan untuk mengelirukan penjaga gol Sabah, Damien Lim dengan keputusan 2-0 kekal sehingga tamat perlawanan.

Kemenangan tersebut menyaksikan Selangor mengesahkan tiket ke peringkat separuh akhir Piala FA musim ini. – KOSMO ONLINE


Bangkai penyu reput terdampar di Pantai Teluk Bidara
Oleh NIK NUR IZZATUL HAZWANI NIK ADNAN

23 Julai 2022, 10:23 pm
DUNGUN – Bangkai seekor penyu agar reput ditemui terdampar di Pantai Teluk Bidara, Seberang Pintasan di sini hari ini.
Bangkai penyu berusia antara 15 hingga 20 tahun itu ditemui pengunjung pantai peranginan tersebut pada pukul 8 pagi.
Pengurus Projek Konservasi Lang Tengah Turtle Watch di Tanjong Jara Resort, Abidah Zaaba berkata, sewaktu dijumpai, bangkai penyu terbabit berada dalam keadaan terikat pada bahagian kepala dan kaki dengan batu-bata.
“Berdasarkan keadaan itu, kami percaya penyu itu mati akibat perbuatan khianat.
“Berdasarkan pengalaman, ia dilakukan nelayan bagi menghilangkan bukti setelah haiwan reptilia tersebut mati akibat termasuk di dalam pukat mereka,” katanya kepada Kosmo! di sini hari ini.
Abidah berkata, perbuatan berkenaan amat kejam dan diperlu dibanteras pihak berkuasa dengan lebih tegas.

Tambahnya, pihaknya percaya penyu yang mereput itu sudah mati sejak lebih seminggu lalu.
“Jantina pula tidak dapat dikenalapsti ekoran ekornya reptilia berkenaan telah reput sepenuhnya,” katanya. – KOSMO! ONLINE


Dipaksa rogol kucing, kanak-kanak lelaki kemurungan hingga meninggal dunia
Oleh KOSMO!

23 Julai 2022, 9:00 pm
JAKARTA – Seorang kanak-kanak lelaki di Jawa Barat dipercayai meninggal dunia akibat tekanan perasaan selepas dipaksa melakukan hubungan seks dengan seekor kucing oleh sekumpulan pembuli, lapor laman Coconut News.
Polis di Tasikmalaya sedang menyiasat kematian kanak-kanak berusia 11 tahun tersebut yang dilaporkan meninggal dunia pada Ahad lepas kerana enggan makan dan minum.
Dia menjadi tertekan dan enggan makan selepas pembulinya memaksa dia melakukan hubungan seks dengan seekor kucing, merakam kejadian itu dan menyiarkan video itu di media sosial.
Pihak berkuasa percaya budak lelaki itu memendam perasaan dan tidak memberitahu ibu bapanya tentang kejadian itu.
“Sebelum budak lelaki itu meninggal dunia, dia menjadi mangsa keganasan dan buli oleh rakan-rakannya, sehingga mereka menyuruhnya melakukan hubungan seksual dengan haiwan.
“Kami masih meneliti sama ada kanak-kanak itu mempunyai penyakit lain atau jika dia mati semata-mata kerana enggan makan akibat kemurungan,” kata Pengurus Program Institusi Perlindungan Kanak-Kanak Jawa Barat, Diana Wati. – Agensi


[KEMASKINI] Lima termasuk kanak-kanak maut dalam nahas jalan raya
Oleh MOHAMAD HAFIZI MOHD SAID

23 Julai 2022, 9:21 pm
GERIK – Lima termasuk seorang kanak-kanak perempuan maut dalam nahas membabitkan dua buah kenderaan berhampiran Hentian Titiwangsa di Jalan Raya Timur Barat (JRTB) Gerik-Jeli hari ini.
Mangsa terlibat merupakan dua lelaki berusia 58 dan 30-an, manakala dua lagi mangsa adalah wanita berusia 59 dan 32 tahun sementara kanak-kanak berusia 5 tahun.
Jurucakap Jabatan Bomba dan Penyelamat Malaysia (JBPM) Perak berkata, sepasukan bomba bergegas ke lokasi kejadian selepas menerima panggilan pada pukul 3.45 petang.
“Bomba menerima panggilan mengenai kemalangan itu pada pukul 3.45 petang melibatkan sebuah kereta Perodua Alza dan Toyota Hilux. Kejadian melibatkan tujuh orang mangsa, lima maut manakala dua lagi cedera ringan.
“Anggota bomba yang tiba di tempat kejadian melakukan kerja menyelamat mangsa dengan menggunakan peralatan khas. Mangsa yang cedera dihantar ke Hospital Jeli, manakala mangsa yang maut diserahkan kepada polis untuk tindakan selanjutnya. Operasi ditamatkan pada pukul 7 petang,” katanya dalam satu kenyataan di sini.
Sementara itu, Ketua Polis Perak, Datuk Mior Faridalathrash Wahid berkata, kemalangan terbabit melibatkan kenderaan pelbagai guna (MPV) Perodua Alza yang dinaikinya mangsa terlibat dengan sebuah kenderaan pacuan empat roda (4WD) jenis Toyota Hilux.

“Pemandu dan empat penumpang MPV telah disahkan meninggal dunia di tempat kejadian. Pegawai penyiasat masih menjalankan siasatan di lokasi kemalangan. Laporan lanjut akan menyusul,” katanya ketika dihubungi pemberita di sini hari ini. – KOSMO! ONLINE


Piala FA : TFC bergaya ke separuh akhir
Oleh TENGKU DANISH BAHRI TENGKU YUSOFF

23 Julai 2022, 11:17 pm
KUALA NERUS – Terengganu FC (TFC) mudah melepasi peringkat suku akhir Piala FA dengan menumbangkan Kuching City 4-1 di Stadium Sultan Mizan Zainal Abidin di sini sebentar tadi.
Kemenangan itu membolehkan Sang Penyu meloloskan diri ke separuh akhir dan bakal berentap dengan Selangor pada bulan depan.
Beraksi di depan lebih 20,000 penonton, TFC terlebih dahulu membuka jaringan pada minit ke-23 hasil tandukan Mohd. Faiz Nasir yang menerima umpanan Azam Azmi Murad dari sebelah kanan.
Kem tuan rumah begitu pun tersentak apabila pemain Kuching City, Amir Amri Salleh menyamakan kedudukan 1-1 berpunca kesilapan pertahanan import, Argzim Redzovic pada minit ke-43.
Sepuluh minit bersambung babak kedua, Amir Amri sekali lagi mencemaskan TFC namun voli menarik dari luar kotak penalti berjaya diselamatkan penjaga gol, Rahadiazli Rahalim.
Ketua pasukan, Kipre Tchetche kemudian menamatkan kemarau jaringannya pada minit ke-73 melalui tandukan kemas hasil hantaran Petrus Shitembi dari sebelah kanan.

Kem tuan rumah terus ceria apabila Tchetche yang menerima umpanan Nik Sharrif Haseefy Mohd Lazim bijak menggelecek penjaga gol dan menolak masuk bola untuk gol ketiga pada minit ke-79.
Tonggak Harimau Malaya, Faisal Abdul Halim (m-87) pula melengkapkan kemenangan bergaya 4-1 menerusi sepakan leret dari luar kotak penalti sekali gus mengesahkan tiket TFC ke separuh akhir. – KOSMO! ONLINE


Segerakan PRU-15 untuk bentuk kerajaan yang stabil
Oleh ASYRAF MUHAMMAD

23 Julai 2022, 9:31 pm
PADANG BESAR – Pilihan Raya Umum ke-15 (PRU-15) perlu disegerakan bagi membolehkan pembentukan kerajaan yang stabil untuk mentadbir negara.
Ahli Majlis Tertinggi UMNO, Datuk Zahidi Zainul Abidin berkata, pembentukan kerajaan yang stabil sememangnya amat diperlukan memandangkan negara bakal berdepan dengan pelbagai cabaran selepas ini.
Beliau berkata, selain itu, langkah tersebut juga dapat memberikan keyakinan kepada pelabur luar untuk terus bertapak di negara ini.
“Sekarang ini keadaan 50-50 dan pelabur luar tak nak masuk mungkin sebab tidak ada keyakinan atau salah satunya kerana kerajaan tak stabil.
“Jadi kita tengah usaha kalau cepat (pilihan raya) lagi baik sebab untuk tunjuk bahawa kita mempunyai kerajaan yang stabil,” katanya kepada pemberita selepas menyerahkan sumbangan kepada mangsa ribut di Pusat Khidmat Wakil Rakyat Mata Ayer dekat sini hari ini.
Zahidi berkata demikian ketika diminta mengulas pandangan Timbalan Presiden UMNO, Datuk Seri Mohamad Hasan yang menyatakan bahawa pada Oktober atau awal November adalah tempoh sesuai untuk diadakan PRU-15.

Mohamad sebelum ini turut memaklumkan beliau secara peribadi melihat tempoh berkenaan adalah ideal kerana pembentangan bajet dapat diawalkan sebelum pembubaran Parlimen dilakukan.
Dalam pada itu, Zahidi berkata, gesaan bagi mempercepatkan PRU-15 juga adalah selaras dengan perbincangan yang dicapai oleh pimpinan UMNO sebelum ini.
“Namun rakyat kenalah buat keputusan. Kalau tak nak UMNO, pilihlah parti lain tapi jika mahukan parti yang stabil dan kukuh, pilihlah UMNO,” katanya. – KOSMO! ONLINE


Bekas tempat peliharaan haiwan dijadikan stor haram diesel bersubsidi
Oleh NOR SHAFAWATI YUP

23 Julai 2022, 10:17 pm
SEREMBAN – Sindiket penyelewengan minyak diesel bersubsidi kini semakin licik dengan menjadikan sebuah bekas tempat peliharaan haiwan di Persiaran Mutiara Galla, di sini sebagai stor haram barang kawalan tersebut.
Ketua Pegawai Penguat kuasa, Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan, Abd Muis Samsudin berkata, kegiatan tersebut terbongkar hasil serbuan yang dijalankan oleh pasukan penguat kuasa KPDNHEP pada pukul 1 petang tadi.
Abd Muis berkata, empat orang lelaki berusia 25 hingga 44 tahun yang dipercayai terlibat dalam aktiviti penyelewengan minyak disesel bersubsidi itu berjaya ditahan untuk siasatan lanjut.
“Ketika serbuan dijalankan, terdapat empat orang suspek dalam keadaan mencurigakan sedang menjalankan kerja-kerja pemindahan minyak diesel daripada sebuah lori satu tan yang dipercayai telah diubahsuai ke dalam square tank (tangki petak) di stor berkenaan.
“Pemeriksaan lanjut mendapati terdapat 13 unit tangki petak yang berisi dengan minyak diesel dan 18 unit tangki petak yang kosong,” katanya dalam kenyataan di sini hari ini.
Jelas Abd Muis, hasil siasatan awal mendapati premis dan suspek yang ditemui di lokasi kejadian tidak mempunyai sebarang lesen, permit khas atau surat kebenaran dari Pengawal Bekalan bagi berurusan dengan barangan kawalan berjadual.

“Hasil serbuan ini, dianggarkan sebanyak 14,000 liter minyak diesel telah disita untuk tujuan siasatan dengan nilai rampasan sebanyak RM30,100.
“Turut disita sebuah lori satu tan yang diubah suai, tangki petak serta peralatan-peralatan yang digunakan di tempat serbuan seperti pam penyedut bahan api dengan anggaran jumlah keseluruhan nilai rampasan bagi kes ini adalah RM55,300,” katanya.
Beliau berkata, modus operandi sindiket tersebut adalah menggunakan lori yang telah diubahsuai dengan tangki tambahan untuk membuat pembelian diesel daripada stesen minyak di sekitar Seremban sebelum dihantar untuk penyimpanan di lokasi serbuan.
“Sindiket ini disyaki menjadikan kawasan itu sebagai tempat penyelewengan minyak diesel bersubsidi sejak dua bulan lalu.
“Stor ini dipercayai disewa daripada individu lain di mana sebelumnya ia merupakan tempat penternakan haiwan,” katanya.
Tambah beliau, kes akan disiasat mengikut Seksyen 21 Akta Bekalan 1961 kerana memiliki barang kawalan dalam keadaan menimbulkan syak munasabah untuk melakukan kesalahan di bawah Peraturan 3 (1) Peraturan-Peraturan Kawalan Bekalan 1974.
“Siasatan turut dijalankan di bawah Seksyen 20 (1) akta yang sama kerana menyimpan apa-apa barang kawalan di mana-mana premis selain dari premis yang dilesenkan atau premis yang dibenarkan oleh Pengawal Bekalan,” katanya.
Katanya, pihak KPDNHEP Negeri Sembilan akan terus megambil tindakan terhadap sindiket penyelewengan minyak diesel di negeri ini.
“KPDNHEP Negeri Sembilan ingin menegaskan dan menasihatkan para peniaga supaya mematuhi undang-undang dan peraturan-peraturan yang dikuatkuasakan di dalam jalan perniagaan dan perdagangan masing-masing,” katanya. – KOSMO! ONLINE


Kenderaan Muhammad Iman Aqmar ditemui seorang pekerja ladang
Oleh ABDUL RASHID ABDUL RAHMAN

23 Julai 2022, 10:09 pm
PEKAN – Mayat seorang lelaki yang hilang sejak Oktober tahun lalu ditemukan selepas seorang penunggang motosikal ternampak objek seperti bumbung kenderaan di dalam sungai ketika membuang sebatang besi ke tepi sungai.
Ketua Polis Daerah Pekan, Superintendan Mohd. Zaidi Mat Zin berkata, lelaki berusia 60 tahun yang merupakan pekerja ladang itu pada mulanya memberhentikan motosikal bagi mengalihkan sebatang besi yang berada di jalan raya.
“Ketika membuang batang besi berkenaan pengadu ternampak satu objek seperti bumbung kenderaan yang berada didalam sungai dan pengadu telah menghubungi Balai Polis Nenasi.
“Susulan itu usaha menaikkan kenderaan berkenaan dilakukan menggunakan jengkaut dan lori penunda sebelum dapat dikeluarkan daripada sungai pada pukul 4.40 petang,” katanya di sini hari ini.
Menurutnya, pemeriksaan lanjut terhadap kenderaan itu menemukan satu rangka mayat yang diselaputi lumpur sungai, selain turut dijumpai pas pekerja ‘oil&gas safety pasport’ atas nama Iman Aqmar dan kad CIDB di atas nama Muhammad Iman Aqmar.
Katanya, rangka mayat mangsa dihantar ke Hospital Tengku Ampuan Afzan (HTAA) Kuantan untuk bedah siasat dan kenderaan dibawa ke Ibu Pejabat polis Daerah (IPD) Pekan untuk siasatan lanjut,”katanya di sini hari ini.

Beliau memberitahu pemeriksaan lanjut terhadap kenderaan itu mendapati ia merupakan kenderaan pelbagai guna (MPV) jenis Grand Livina bernombor pendaftaran WWF 3187 yang didaftarkan atas nama Asmawati Kadir.
Katanya, penama telah membuat dua laporan polis pada 30 Oktober 2021 dan 2 Jun 2022 berkaitan kehilangan anak lelakinya yang gagal dihubungi selepas keluar dari rumah pada 29 Oktober tahun lalu.
“Pemilik kenderaan telah dihubungi dan diminta untuk hadir ke IPD Pekan bagi tujuan pengecaman ke atas kenderaan, pakaian serta dokumen yang dijumpai bersama si mati.
“Bedah siasat akan dilakukan oleh patalogi Hospital Kuantan dan spesimen si mati akan dihantar ke jabatan kimia bagi tujuan pengesahan identiti si mati,”ujarnya.
Pada 2 November tahun lalu Kosmo! melaporkan seorang ibu, Azmawati Ab. Kadir,54, dari Taman Air Biru di Johor masih kebingungan dengan nasib menimpa anak lelakinya yang dilaporkan hilang sejak 29 Oktober tahun lalu ketika dalam perjalanan pulang ke tempat kerja di Kemaman, Terengganu.
Azmawati berkata, anaknya Muhammad Iman Aqmar Dzulkarnain,24, sebelum itu sempat balik ke kampung di Pasir Gudang untuk menjenguk keluarga selain ingin menukar kenderaan.
Selepas keluar dari rumah menuju ke Terengganu, Muhammad Iman Aqmar gagal dihubungi menyebabkan Azmawati membuat dua laporan polis. – KOSMO! ONLINE


Piala FA: Bergson muncul hero JDT
Oleh AMRAN MULUP

23 Julai 2022, 11:26 pm
MELAKA – Bergson Da Silva muncul hero apabila gol di masa kecederaan membantu Johor Darul Ta’zim (JDT) menewaskan Melaka United 2-1 dalam aksi suku akhir paling mendebarkan di Stadium Hang Jebat, malam tadi.
Kemenangan bergaya buat JDT itu memastikan skuad Harimau Selatan melangkah dengan bergaya ke separuh akhir walaupun skuad Sang Kancil nyaris mengejutkan pasukan itu.
Pujian harus diberi kepada skuad Sang Kancil yang memberi tentangan sengit hingga ke masa kecederaan ketinggalan 0-1 hasil jaringan Leandro Velazquez pada minit keempat, jaringan penalti Sony Norde enam minit sebelum tamat mengikat perlawanan 1-1 yang seolah-olah perlawanan berlanjutan ke masa tambahan.
Hajat Melaka United untuk mengulangi prestasi mengikat skuad Harimau Selatan 1-1 dalam saingan Liga Super tiga minggu lalu tidak kesampaian.
Seawal minit keempat JDT memperolehi gol pertama hasil tandukan Ahmad Hazwan Bakri menewaskan penjaga gol, Tian Keat See.
Gol awal itu menyentap semangat pemain tuan rumah namun gerakan untuk mencari gol penyamaan tampak sukar kerana pelawat jelas menguasai babak perlawanan.

Pada minit ke-11, JDT sekali lagi mencemaskan benteng pertahanan Melaka United menerusi percubaan Leandro Velazquez meliar keluar.
Namun melalui serangan pantas dari sebelah kiri menerusi larian pantas Adriano Narcizo lalu melorongkan bola tepat ke arah Ifedayo Olusegun yang mudah menyepak masuk menewaskan penjaga gol kebangsaan, Mohd. Farizal Marlias pada minit ke-15.
Tetapi jaringan gol penyamaan dilakukan Ifedayo tu dibatalkan pengadil perlawanan, Khirulazuan Kidam kerana pemain dari Ghana itu berada pada posisi off-said.
Keputusan pengadil itu menyebabkan sebahagian penyokong skuad Hang Tuah berang gol berkenaan telah dibatalkan.
Pada minit ke-34 berlaku kekasaran antara Velazquez dari JDT dan pemain pertahanan tuan rumah, Wan Amirul Afiq menyebabkan kedua-dua pemain tersebut dilayangkan kad kuning.
Lima minit sebelum babak pertama berakhir JDT mencemaskan benteng pertahanan tuan rumah apabila sepakan kencang Arif Aiman melewati palang gol.
Pada minit ke-55, JDT hampa dengan peluang terbaik menambah gol kedua apabila dia yang mendapat hantaran cantik Velazquez lewat melakukan sepakan ketika berdepan Keat See.
Enam minit sebelum tamat aksi penuh Melaka dihadiahkan sepakan penalti yang mudah disempurnakan Sony Norde bagi mengikat kedudukan 1-1. – KOSMO! ONLINE


7 rumah kedai musnah dijilat api
Oleh MASTURAH SURADI

23 Julai 2022, 9:26 pm
MERSING – Tujuh buah rumah kedai musnah dijilat api dalam kejadian kebakaran berlaku di Jalan Dato Mohd. Ali, Endau petang tadi.
Dalam insiden kira-kira pukul 1.17 tengah hari itu, kejadian disedari pemilik kedai menjual alatan sembahyang yang ternampak api dari dalam kedai tersebut sebelum meminta bantuan orang ramai untuk memadamkan api namun gagal.
Komander Operasi Balai Bomba Penyelamat (BBP) Endau, Mohd. Alias Hussin berkata, seramai 25 anggota bomba dari BBP Endau, Mersing dan Rompin juga dibantu pasukan bomba sukarela serta agensi kerajaan seperti polis, Tenaga Nasional Berhad (TNB) dan Syarikat Air Johor terlibat dalam operasi berkenaan.
Katanya, kedai yang terbakar adalah sebuah kedai elektrik, kedai servis penghawa dingin, kedai menjual alatan sembahyang, kedai buah, kedai emas, kedai runcit serta sebuah kedai kosong.
“Kebakaran melibatkan tujuh buah rumah kedai lama dua tingkat jenis separuh kekal dimana bahan binaan terdiri daripada kayu serta papan lapis dan tiada dinding pengasing diantara satu sama lain telah terbakar 90 peratus.
“Terdapat tiga buah bangunan yang berhampiran turut terlibat akibat bahangan sebanyak 10 peratus ia melibatkan sebuah rumah kedai tiga tingkat jenis kekal, sebuah warung jenis separuh kekal dan sebuah rumah kedai dua tingkat jenis separuh kekal.

“Keadaan cuaca yang panas serta tiupan angin kuat menyebabkan api cepat merebak. Namun pihak bomba berjaya mengawal api dalam tempoh setengah jam dan operasi berjaya ditamatkan pada pukul 7.41 malam,”katanya ketika dihubungi hari ini.
Katanya, tiada kemalangan jiwa dilaporkan dan pihak bomba juga masih menjalankan siasatan lanjut untuk mengenal pasti punca kejadian serta jumlah kerugian.
Menurutnya, faktor struktur kedai yang diperbuat daripada kayu dan merupakan bangunan lama sememangnya amat berisiko tinggi apabila berlaku kebakaran.
Tambahnya, di deretan lokasi yang sama juga pernah berlaku kejadian kebakaran melibatkan tujuh buah kedai musnah pada tahun lalu.-KOSMO! ONLINE


Posmen dipecat simpan surat di rumah, hantar pada hari cuti
Oleh KOSMO!

23 Julai 2022, 8:30 pm
LONDON – Seorang posmen sebuah syarikat kurier di Britain yang membawa pulang lebih 130 bungkusan ke rumahnya telah memenangi kes pemecatan tidak adil oleh pihak majikan, lapor akhbar Metro UK semalam.
Walacy Ramos dipecat oleh syarikat Royal Mail pada Februari 2019 selepas menyimpan surat-surat yang tidak dihantar di ruang tamu rumahnya tanpa kebenaran.
Bercakap kepada tribunal, Ramos memberitahu bahawa dia memilih untuk membawa troli berisi bungkusan itu pulang selepas berasa tidak sihat ketika bekerja pada suatu petang. Dia berhasrat menyelesaikan kerjanya pada hari cuti.
Bagaimanapun, dia kemudian dipecat selepas diketahui menghantar surat dan bungkusan di luar waktu kerja oleh rakan-rakan sekerjanya.
Ramos akan menerima pampasan selepas berjaya menyaman syarikat itu kerana pemecatan yang tidak adil di tribunal pekerjaan.
Dia bekerja untuk Royal Mail sejak 2012 dan sebelum ini diberhentikan kerja kerana mengalami tekanan dan serangan panik.

Ramos mendapati dia sukar untuk menyesuaikan diri dengan jawatan baharu di pejabat penghantaran barang selepas dipindahkan pada 2018.
Dia meminta pihak pengurusan memahaminya berikutan insiden itu kerana masih belum pulih sepenuhnya.
Tribunal memutuskan Ramos dipecat secara tidak adil kerana Royal Mail tidak mengambil kira isu kesihatan mentalnya dan tindakan itu terlalu keras. – Agensi


Ahli politik dapat jangkitan kuman selepas minum air ‘suci’
Oleh KOSMO!

23 Julai 2022, 8:00 pm
NEW DELHI – Seorang ahli politik India dikejarkan ke hospital akibat jangkitan kuman dalam perut selepas meneguk air ‘suci’ dari sebatang sungai tercemar di Sutanpur Lodhi, lapor akhbar Metro News UK semalam.
Ketua Menteri Punjab, Bhagwant Mann dimasukkan ke sebuah hospital di Delhi tiga hari selepas meminum air Sungai Kali Bein pada Ahad minggu lalu.
Dia meminum air dari sungai itu sempena ulang tahun ke-22 pembersihannya daripada  sebarang pencemaran.
Semasa lawatannya, Bhagwant mengumumkan pelancaran kempen membersihkan sungai dan longkang di seluruh negeri Punjab.
Beliau diletakkan di bawah pemerhatian oleh pasukan pakar perubatan selama dua hari sebelum dibenarkan keluar pada Khamis lepas. – Agensi


Kanak-kanak mangsa dera akan ditempatkan di pusat jagaan JKM
Oleh KOSMO!

23 Julai 2022, 7:10 pm
ALOR SETAR – Kanak-kanak perempuan berusia empat tahun yang disyaki didera ibu angkatnya akan ditempatkan di pusat jagaan kendalian Jabatan Kebajikan Masyarakat (JKM) selepas selesai menerima rawatan di hospital.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, JKM telah hadir ke hospital bersama pelindung kanak-kanak untuk meneruskan siasatan selain memastikan mangsa dijaga dengan lebih baik.
“Apa yang penting sekarang kita mahu pastikan kanak-kanak itu terus berada dalam keadaan sihat selepas dibenarkan keluar hospital nanti,” katanya selepas merasmikan Program Jerayawara dan Karnival Bangkit Wanita KPWKM Zon Utara di sini hari ini.
Rina mengulas kejadian seorang kanak-kanak didakwa dipukul menggunakan penyangkut baju dan kayu penyapu sampah selain dicucuh dengan pemetik api.
Tindakan kejam pasangan suami isteri yang mencederakan anak angkat mereka hanya kerana enggan makan nasi itu terbongkar apabila video berdurasi 27 saat memaparkan seorang wanita memukul mangsa tular.
Dalam pada itu, Rina menghargai tindakan individu yang melaporkan kejadian berkenaan dan berharap masyarakat lebih prihatin dengan kes-kes penderaan yang mungkin berlaku di sekeliling mereka.

“Sekiranya ada yang mengetahui kes-kes penderaan ini, perkara pertama yang mereka boleh lakukan adalah buat laporan polis atau menghubungi talian Kasih 15999. Mereka juga boleh terus pergi ke mana-mana Pejabat JKM yang terdekat untuk melaporkan kejadian,” katanya. – KOSMO! ONLINE


Kes kematian Covid-19 di New Zealand melonjak
Oleh KOSMO!

23 Julai 2022, 7:00 pm
WELLINGTON – Kadar kematian akibat Covid-19 di New Zealand mencecah paras tertinggi ketika negara itu berdepan satu lagi gelombang Omicron yang membawa maut, lapor portal berita MailOnline semalam.
Jumlah kematian mingguan mencecah 151 kes dalam tempoh tujuh hari yang berakhir pada 16 Julai lalu berbanding rekod tertinggi 115 kes pada Mac tahun ini, demikian menurut data Kementerian Kesihatan.
Kadar kematian semasa di New Zealand adalah dua kali ganda lebih tinggi daripada Britain dan empat kali ganda lebih tinggi dari Amerika Syarikat (AS).
Dalam tempoh 24 jam lalu, kesemua 26 kematian akibat Covid-19 direkodkan dalam kalangan mereka yang berusia lebih 60 tahun. Kumpulan umur itu diketahui paling terdedah kepada jangkitan Covid-19.
Subvarian Omicron, BA.5 memacu gelombang Covid-19 di New Zealand. Sebanyak 64,780 kes disahkan minggu lalu walaupun pihak berkuasa mengatakan bahawa angka sebenar dipercayai lebih tinggi.
Kerajaan pimpinan Perdana Menteri Jacinda Ardern memansuhkan dasar sifar Covid-19 yang menyaksikan negara itu digelar ‘kerajaan petapa’ pada tahun lalu. Dasar itu dilaksanakan selepas sebahagian besar penduduknya divaksin dengan lapan daripada 10 orang menerima dua dos pelalian Covid-19.

Sejak itu, virus berkenaan telah merebak.
Pakar-pakar memberitahu bahawa tahap jangkitan yang rendah sebelum ini di New Zealand disebabkan sekatan ketat Covid-19 menjadi punca kepada kadar kematian yang tinggi sekarang.
Langkah yang melumpuhkan ekonomi hanya menangguhkan jangkitan yang ‘tidak dapat dielakkan’ yang mungkin membina imuniti lebih baik.
Data platform penyelidikan yang disokong Universiti Oxford, Our World in Data menunjukkan lima dalam setiap satu juta penduduk New Zealand mati akibat Covid-19 setiap hari dalam tempoh seminggu hingga semalam. Kadar itu meningkat satu pertiga daripada paras tertinggi sebelumnya iaitu 3.68 pada Mac. – Agensi


Wanita hairan cicak masuk cawan minuman bertutup rapat
Oleh KOSMO!

23 Julai 2022, 6:30 pm
JAKARTA – Sebuah klip video tular di media sosial Indonesia memaparkan seorang wanita yang terkejut menemui seekor cicak masih hidup di dalam minumannya walaupun sudah minum separuh, lapor laman berita Suara.com.
Video itu dimuat naik dalam akaun TikTok @kenalinmelin.
Wanita itu merakamkan detik ketika dia menemui seekor cicak di dalam cawan minumannya yang tinggal separuh. Apabila disentuh, cicak itu kelihatan bergerak.
Dia keliru bagaimana seekor cicak yang cukup besar boleh masuk ke dalam minumannya sedangkan penutupnya masih bertutup rapat.
Video itu mendapat perhatian netizen di ruangan komen.
“Cicak dan tikus adalah haiwan misteri yang boleh masuk ke dalam botol minyak atau cawan walaupun ditutup,” kata seorang netizen.

“Eh betul, cicak suka tiba-tiba muncul. Kalau difikirkan tidak ada celah untuk ia masuk,” komen netizen lain. – Agensi


Misteri kehilangan Muhammad Iman Aqmar terjawab
Oleh MOHD SHARKAWI LONDING

23 Julai 2022, 7:04 pm
JOHOR BAHRU – Misteri kehilangan seorang pegawai keselamatan dan kesihatan pekerjaan sejak 10 bulan lalu terjawab apabila mayatnya ditemui di dalam kenderaan yang terjunam ke sebuah sungai di Jalan Nenasi-Pekan, Pekan hari ini.
Mayat Muhammad Iman Aqmar Dzulkarnain, 24, (ketika kejadian), ditemui lengkap berpakaian kerja ‘offshore’ di tempat memandu kenderaan Nissan Grand Livina miliknya.
Muhammad Iman Aqmar dilaporkan hilang sejak 29 Oktober tahun lalu dikatakan dalam perjalanan pulang ke tempat kerja di Kemaman, Terengganu.
Menurut ibu mangsa, Azmawati Ab. Kadir, 54, penemuan kenderaan itu disedari oleh orang awam yang melalui laluan tersebut sebelum memaklumkan kejadian kepada pihak berkuasa.
“Saya terima panggilan berhubung kejadian ini pada pagi tadi, sekarang pasukan penyelamat sedang menarik kereta dan mayat anak saya masih di dalam kenderaan itu.
“Memang saya sahkan, itu anak saya dan nombor kereta sudah nampak dan itu memang kereta anak saya,” katanya ketika dihubungi di sini hari ini.

GAMBAR kenangan Azmawati (kanan) bersama Muhammad Iman Aqmar.
Azmawati berkata, dia reda dan terima ketentuan Ilahi malah lega dapat menemui jasad anak lelaki sulungnya yang sudah hampir 10 bulan menanti khabar berita.
Kosmo! pada 2 November tahun lalu melaporkan seorang ibu dari Taman Air Biru di sini masih kebingungan dengan nasib yang menimpa anak lelakinya yang dilaporkan hilang sejak 29 Oktober lalu ketika dalam perjalanan pulang ke tempat kerja di Kemaman, Terengganu.
Azmawati berkata, Muhammad Iman Aqmar sebelum itu sempat balik ke kampung di Pasir Gudang untuk menjenguk keluarga selain ingin menukar kenderaan.
Selepas keluar dari rumah menuju ke Terengganu, Muhammad Iman Aqmar gagal dihubungi sehinggalah mayatnya ditemui kaku di dalam kenderaan yang terjunam di dalam sebuah sungai hari ini. -KOSMO! ONLINE


[VIDEO]Lima maut dalam kemalangan di JRTB Gerik
Oleh MOHAMAD HAFIZI MOHD SAID

23 Julai 2022, 7:44 pm
GERIK – Lima dilaporkan maut dalam nahas membabitkan dua buah kenderaan berhampiran Hentian Titiwangsa di Jalan Raya Timur Barat (JRTB) Gerik-Jeli hari ini.
Kejadian dipercayai berlaku sekitar pukul 5 petang itu melibatkan kenderaan pelbagai guna (MPV) Perodua Alza dengan pacuan empat roda Toyota Hilux.
Ketua Polis Daerah Gerik, Superintendan Zulkifli Mahmood ketika dihubungi berkata, maklumat lanjut mengenai kemalangan itu sedang diperincikan.
“Saya sahkan kemalangan itu berlaku, namum jumlah dan identiti mangsa yang terlibat sedang dikenal pasti,” katanya. – KOSMO! ONLINE


Tiada dokumen diri dan langgar syarat sah lesen, tekong warga Indonesia ditahan
Oleh WAT KAMAL ABAS

23 Julai 2022, 7:16 pm
PARIT BUNTAR – Seorang tekong warga Indonesia ditahan Agensi Penguatkuasa Maritim Malaysia (APMM) ketika melakukan aktiviti penangkapan ikan di kedudukan lima batu nautika barat daya Pulau Sangga Besar pada jam kira-kira pukul 4.10 petang kelmarin.
Pengarah Zon Maritim Kuala Kurau, Komander Maritim Mohd. Sharenliza Ghazali berkata, tekong yang berusia 54 tahun itu dikesan melakukan aktiviti penangkapan ikan dengan mengunakan sebuah bot kelas B.
“Semasa membuat rondaan rutin, anggota APMM telah mengesan sebuah bot kelas B yang sedang mengapung dipercayai sedang melakukan penangkapan ikan di kawasan itu.
“Hasil pemeriksaan mendapati tekong bot tersebut tidak mempunyai sebarang dokumen pengenalan diri yang sah dan gagal mengemukakan dokumen kebenaran mengajikan kru warga asing untuk aktiviti perikanan,” katanya dalam satu kenyataan hari ini.
Menurut Mohd. Sharenliza, pihaknya telah menahan nelayan warga asing itu dan segala peralatan menangkap ikan beserta bot dan hasil tangkapan sejumlah 25 kilogram ikan campur telah dibawa ke Jeti Zon Maritim Kuala Kurau untuk tindakan lanjut.
Kes disiasat dibawah Seksyen 6(1)(C) Akta Imigresen 1959/63 dan Seksyen 8(B) Akta Perikanan 1985. – KOSMO! ONLINE


Bapa rela disolek, layan saja kerenah anak perempuan
Oleh KOSMO!

23 Julai 2022, 7:30 pm
JAKARTA – Sebuah klip video tular di media sosial Indonesia memaparkan seorang lelaki yang merelakan wajah disolek oleh anak perempuannya ketika bermain, lapor laman berita Suara.com.
Video itu dimuat naik dalam akaun Instagram @dagelan.
Kejadian bermula apabila seorang lelaki ditugaskan oleh isterinya untuk menjaga anak perempuan mereka di rumah.
Budak perempuan itu meminta bapanya menjadi model solekan. Sebagai bapa yang baik, dia bersetuju dengan permintaan anaknya.
Muka lelaki itu perlahan-lahan disolek oleh anaknya seperti dicat warna putih pada pipi dan warna merah jambu pada kelopak mata.
Lelaki itu membiarkan anaknya bermain sehingga akhirnya tertidur. Setelah bangun tidur, dia terkejut apabila mendapati wajahnya penuh dengan solekan.

Video tersebut mendapat perhatian netizen di ruangan komen.
“Ini risiko ada anak perempuan ya tuan-tuan,” kata seorang netizen.
“Ketika berpacaran dijadikan badut oleh ibunya. Selepas menikah dijadikan badut oleh anaknya,” komen netizen lain. – Agensi


Lima lelaki ditahan terlibat memproses air ketum
Oleh KOSMO!

23 Julai 2022, 7:27 pm
BALIK PULAU – Lima lelaki diberkas polis di sebuah rumah di kawasan perkampungan di Sungai Ara, Bayan Lepas di sini yang disyaki dijadikan `port’ untuk memproses dan membungkus air ketum atau lebih popular dengan panggilan ‘cakaroi’ semalam.
Menurut kenyataan yang dimuat naik menerusi Facebook Ibu Pejabat Polis Daerah Barat Daya (IPD BD), suspek berusia antara 29 hingga 37 tahun itu ditangkap dalam satu operasi yang diketuai Ketua Polis Balai Bayan Lepas.
“Dalam serbuan tersebut, Polis Barat Daya telah menemui 200 bungkus disyaki air ketum yang siap diproses, dua bungkusan plastik hitam berisi daun ketum anggaran berat 10 kilogram (kg) serta alat-alat untuk memproses dan membungkus air ketum.
“Beberapa batang pokok ketum yang ditanam berhampiran rumah terbabit turut ditebang,” katanya di sini hari ini.
Kesemua tangkapan kini ditahan bagi membantu siasat mengikut Seksyen 30(3) Akta Racun 1952. – KOSMO! ONLINE


‘Dia gantikan kami dengan bayi lelaki’
Oleh KOSMO!

23 Julai 2022, 5:01 pm
GEORGE TOWN – Isteri kepada arwah Muhammad Eizreel Muhamad Roszadi, 25, penunggang motosikal yang maut dalam kejadian kemalangan melibatkan beberapa kenderaan di Lebuh Raya Tun Dr. Lim Chong Eu di sini Ahad lalu selamat melahirkan cahaya mata ketiga semalam.
Norhanazielah Hanazi, 28, selamat melahirkan bayi lelaki seberat 3.5 kilogram di Hospital Pulau Pinang kira-kira pukul 3 petang, selepas lima hari kematian suaminya.
Menurut Norhanazielah, dia terpaksa menerima hakikat akan pemergian Muhammad Eizreel akibat kemalangan dan perlu tabah menghadapi dugaan dalam membesar tiga anak mereka yang masih kecil.
“Kehadiran bayi lelaki ini membuatkan saya terus kuat dan rasa bersemangat semula untuk terus harungi perjalanan hidup. Memang rasa sedih kerana arwah tiada di sisi ketika melahirkannya.
“Namun saya tetap bersyukur kerana Allah menggantikan suami dengan seorang bayi lelaki. Kelahirannya juga mudah, kurang dua jam saya dimasukkan ke wad pada pukul 1 petang semalam,” katanya ketika dihubungi Kosmo! di sini hari ini.
Ibu tunggal kepada Nur Qisya Eizreel, 8, dan Nur Diyana Mikayla, 4, memberitahu lagi, bayi ketiga mereka itu belum sempat diberi nama oleh arwah berbanding dua kakaknya.

“Arwah ada cakap dia tak mau (tidak mahu) fikir lagi tentang nama bayi (anak ketiga) semasa dalam kandungan, tunggu saya lahirkannya dahulu.
“Rupanya, arwah hendak tinggalkan kenangan untuk kami empat beranak dan pergi buat selama-lamanya,” ujarnya.
Kemalangan yang berlaku kira-kira pukul 4.30 pagi itu turut mengorbankan empat lagi penunggang motosikal iaitu Muhamad Shazwan Hakim Mohd. Abdul Sani, 22, Ahmad Haikal Naif Ahmad Nazrul ,19, Muhammad Harith Zikri Yusnizar, 17 dan Mohd. Haziq Harris, 34. KOSMO! ONLINE.


30,000 pengunjung dijangka banjiri pesta padi di Kampung Terus
Oleh SITI NUR MAS ERAH AMRAN

23 Julai 2022, 5:56 pm
SEBERANG PERAI – Lebih 30,000 pengunjung dijangka mengunjungi Pesta Padi Antarabangsa Pulau Pinang 4.0 di Kampung Terus, Penanti di sini yang bermula semalam.
Tinjauan Kosmo! mendapati, orang ramai mula membanjiri perkampungan terbabit seawal pagi untuk menyaksikan pelbagai aktiviti antaranya pertandingan tarik tali, menangkap ikan dan bola sepak bendang.
Pengerusi Agroteknologi & Keselamatan Makanan, Pembangunan Luar Bandar dan Kesihatan, Dr. Norlela Ariffin walau bagaimanapun berkata, pameran arca jerami padi telah menjadi tarikan utama pelancong tempatan dan luar negara yang berkunjung ke kampung berkenaan.
Menurutnya, sebanyak 17 pasukan dari pelbagai negeri antaranya Kelantan, Pahang, Perak dan Selangor mempamerkan bakat dan mengerah tenaga menerusi pertandingan membina arca jerami.
“Sebelum ini, hanya penduduk kampung yang menyertainya namun kali ini kita tampilkan kelainan dengan menjemput peserta dari luar negeri untuk sama-sama menonjolkan skil masing-masing.
“Insya-Allah, kita akan bawakan pertandingan ini ke peringkat antarabangsa dengan menjemput peserta dari negara luar seperti Jepun dan Taiwan,” katanya kepada pemberita di sini hari ini.

Mengulas lanjut, beliau berkata program terbabit dapat merancakkan lagi industri pelancongan di Pulau Pinang.
“Selain itu, ekonomi serta membantu daya saing penduduk kampung turut dapat ditingkatkan,” katanya acara perasmian penutup yang dijangka berlangsung esok akan disempurnakan Ketua Menteri, Chow Kon Yeow. – KOSMO! ONLINE


‘Ayam gemuk’ tiada masalah, terlebih sihat dan terlebih makan
Oleh KHAIRUL MOHD. ALI

23 Julai 2022, 6:01 pm
JOHOR BAHRU – Kerajaan menegaskan pengguna tidak perlu berasa bimbang membuat pembelian membabitkan ‘ayam gemuk’ yang sekarang ini banyak berada di pasaran tempatan.
Timbalan Menteri Pertanian dan Industri Makanan 1 (MAFI), Datuk Seri Ahmad Hamzah berkata, situasi berkenaan berlaku kerana kini terdapat lebihan bekalan ayam di dalam pasaran.
Menurut beliau, bekalan ayam dan juga telur di negara ini telah kembali pulih sejak Julai dengan bekalan harian melebihi jumlah penggunaan bagi kedua-dua produk terbabit.
“Bermula Julai ini, bekalan bagi ayam telah kembali pulih dengan jumlah pengeluaran setiap hari adalah sebanyak 2.01 juta ekor manakala penggunaan ayam hanyalah 1.8 juta ekor, bermakna kita ada lebih.
“Ini bermakna bekalan kita bukan sahaja mencukupi malahan berlebihan, jadi ada penternak ayam kita mempunyai masa mencukupi untuk membesarkan ayam sebelum ianya dipasarkan,” katanya.
Beliau berkata demikian dalam sidang media yang diadakan selepas Majlis Perasmian Road To Pameran Pertanian, Hortikultur dan Agro Pelancongan Malaysia (MAHA) 2022 Zon Selatan di Angsana Johor Bahru Mall di sini, hari ini.

Tambah Ahmad, ayam-ayam yang berada di pasaran ketika ini kelihatan sedikit gemuk adalah kerana haiwan berkenaan sihat dan mendapat makanan yang mencukupi.
“Disebabkan bekalan mencukupi, penternak kita melambatkan pengeluaran, jadi apabila lambat ayam ini terlebih sihat dan terlebih makan kerana ada sehingga 40 atau 43 hari baharu dijual, jadilah mereka ‘ayam gemuk’.
“Tetapi itu semua tiada masalah, ada juga ayam yang bersaiz sederhana dan kecil di pasaran jadi pengguna boleh buat pilihan saiz mana yang dimahukan mereka, tiada masalah,” jelasnya. – KOSMO! ONLINE


Lelaki positif Covid-19, cacar monyet serentak
Oleh KOSMO!

23 Julai 2022, 6:00 pm
SEBASTOPOL, CALIFORNIA – Seorang lelaki di California, Amerika Syarikat (AS) dijangkiti Covid-19 dan cacar monyet serentak, menyebabkan dia jatuh sakit selama berminggu-minggu, lapor akhbar New York Post semalam.
Mitcho Thompson dari bandar Sebastopol, memberitahu stesen televisyen NBC Bay Area bahawa dia pada mulanya diuji positif Covid-19 akhir Jun lalu.
Dia kemudian mula mengesan kudis kecil di seluruh punggung, kaki, lengan dan lehernya.
“Doktor sangat pasti bahawa saya menghidap cacar monyet dan dijangkiti Covid-19.
“Saya bertanya kepadanya, bolehkah saya dijangkiti kedua-dua penyakit pada masa yang sama? Dan dia berkata, ya,” kata Thompson.
Menurut Thompson, dua virus itu membuatkan dia berasa seolah-olah menghidap kes influenza yang teruk.

Dia mengalami demam panas, sesak nafas, menggigil, sakit badan dan luka pada kulit.
“Sangat sakit. Dan paling teruk adalah saya hampir tidak boleh bangun dari katil dan hampir tidak minum air,” tambahnya.
Pakar penyakit berjangkit di Universiti Stanford mengesahkan seseorang boleh dijangkiti kedua-dua virus itu secara serentak.
“Sudah tentu tidak mustahil untuk perkara itu berlaku. Ia hanya nasib malang yang luar biasa. Dua virus itu sangat berbeza,” kata Dr. Dean Winslow kepada NBC Bay Area. – Agensi


Penduduk Australia terkejut pandang langit bertukar merah jambu
Oleh KOSMO!

23 Julai 2022, 5:30 pm
CANBERRA – Penduduk sebuah bandar di Australia dikejutkan dengan kejadian aneh cahaya merah jambu menerangi langit pada waktu malam, lapor akhbar The Sun semalam.
Penduduk di bandar Mildura, Victoria terkejut melihat cahaya itu yang muncul pada Selasa lalu.
Seorang penduduk tempatan, Tammy Szumowski memberitahu, dia begitu tertarik dengan cahaya merah jambu itu dan segera memandu kereta untuk mencari puncanya.
Dia mendapat tahu tentang fenomena itu apabila dihubungi oleh ibunya untuk bertanya sama ada dia juga melihat cahaya merah jambu di langit.
Imej menunjukkan langit waktu malam kelihatan berwarna merah jambu dalam formasi bulat.
Szumowski berkongsi imej itu di laman Facebook untuk mengetahui puncanya.

“Baru sahaja merakam gambar-gambar ini di Merbein selatan! Ada idea apakah ia? Makhluk asing? Fenomena yang tidak diketahui?” demikian kapsyen pada hantaran berkenaan.
Cahaya itu dikatakan berasal dari sebuah ladang ganja perubatan. Tirai salah satu bangsal di ladang milik syarikat Cann Pharmaceutical dibiarkan terbuka sementara lampu LED masih menyala.
Lampu merah jambu di bangsal penuaian komersial itu memancarkan cahaya pada celah tirai dan mencipta paparan di langit. – Agensi


Sesak lebih 12km treler terbalik di Lebuh Raya Utara-Selatan arah selatan
Oleh ASLIZA MUSA

23 Julai 2022, 6:23 pm
TAPAH – Kemalangan sebuah treler terbalik di Kilometer 318.4, Lebuh Raya Utara-Selatan arah selatan di sini hari ini menyebabkan kesesakan sehingga lebih 12 kilometer.
Ketua Polis Daerah Tapah, Superintendan Wan Azharuddin Wan Ismail berkata, kejadian sekitar pukul 3.35 petang itu mengakibatkan dua lorong lebuh raya arah ke selatan terhalang.
“Kemalangan membabitkan treler muatan sarung tangan dipandu lelaki berusia 29 tahun yang hilang kawalan sebelum terbabas dan terbalik merintangi jalan.
“Pemandu treler itu bagaimanapun tidak mengalami sebarang kecederaan,” katanya di sini hari ini.
Menurut beliau, kerja-kerja mengalihkan kenderaan terlibat sedang dijalankan dengan kawalan dibuat oleh pihak peronda lebuh raya (EMPV) dan PLUS.
Katanya, laluan ke selatan kini di tutup sepenuhnya kepada aliran trafik.

“Pengguna lebuh raya ke selatan akan keluar melalui Plaza Tol Gopeng dan masuk semula melalui Plaza Tol Tapah.
“Anggota trafik telah ditempatkan di persimpangan jalan untuk melancarkan kesesakan,” katanya. – KOSMO! ONLINE


Perzim catat rekod MBOR, 250 peserta masak asam pedas serentak
Oleh AMRAN MULUP

23 Julai 2022, 5:47 pm
MELAKA – Perbadanan Muzium Melaka (Perzim) mendapat pengiktirafan Malaysia Book Of Records (MBOR) apabila berjaya menghimpunkan 250 peserta dalam menyediakan juadah asam pedas secara serentak pada Festival Masakan Warisan Melaka (FMWM) 2022 hari ini.
Pengerusi Lembaga Pengarah Perzim, Datuk Akramuddin Abdul Aziz berkata, ia merupakan kejayaan kedua perbadanan itu selepas pengiktirafan pertama diberikan sempena Festival Sepak Raga Bulatan dan Sepak Bulu Ayam (Capteh) pada 2014.
“Alhamdulillah, Melaka khususnya Perzim berjaya mencatatkan satu lagi rekod memasak hidangan asam pedas serentak apabila kita berjaya mengumpulkan seramai 250 peserta.
“Apa yang unik kali ini mereka menggunakan bahan yang sama iaitu ikan, sayur dan rencah untuk memasak asam pedas yang cukup sinonim dengan Melaka.
“Kesemua peserta memasak pelbagai jenis asam pedas kerana kita mempunyai ramai etnik termasuk Baba dan Nyonya, orang-orang lama serta pelajar dari institusi pengajian tinggi (IPT) awam dan swasta,” katanya.
Beliau berkata demikian pada sidang media selepas menerima pengiktirafan daripada Penolong Pengurus Besar Pemasaran MBOR, Aaron Bong Ken Jin di sini, hari ini.

Program tersebut mendapat kerjasama Lembaga Kemajuan Ikan Malaysia (LKIM), Lembaga Pemasaran Pertanian Persekutuan (FAMA) dan Adabi Consumer Industries Sdn. Bhd. (Adabi).
Akramuddin berkata, paling menarik perhatian adalah penyertaan seorang pelancong dari Perancis, Marius Roche, 21.
“Dia memang tidak tahu memasak asam pedas, tetapi mendaftar sebagai peserta kerana kebetulan melawat Muzium Istana Kesultanan Melaka ini yang dijadikan lokasi program.
“Dia bagaimanapun berjaya menghasilkan menu asam pedas ini dengan bantuan serta ditunjuk ajar daripada peserta lain hingga,” jelasnya. – KOSMO! ONLINE


Nelayan Myanmar ditahan curi hasil laut
Oleh MASTURAH SURADI

23 Julai 2022, 5:37 pm
MERSING – Dua nelayan warga asing ditahan selepas disyaki menceroboh Taman Laut untuk menangkap ikan secara haram semalam.
Pengarah Perikanan Negeri Johor, Zainudin Abdul Wahab berkata, lelaki berusia 37 dan 50 tahun itu ditahan dalam operasi pemantauan, pengawalan dan survelan (MCS) hujung minggu yang dijalankan pasukan khas Taman Laut dan Pengurusan Sumber di kawasan Taman laut Johor.
Katanya, kedua-dua lelaki berkenaan disyaki warga Myanmar ditahan pihaknya ketika sedang membuat rondaan semasa menuju ke Pulau Harimau.
“Dalam penahanan tersebut, tangkapan dianggarkan sebanyak 60 kilogram terdiri daripada ikan seperti ikan selar kuning dan ikan sagai.
“Anggaran nilai sitaan adalah RM970 dan kes ini akan disiasat di bawah Seksyen 8 (a) dan 11 (3) (b) dan sekiranya disabitkan kesalahan vesel dan peralatan akan dirampas dan dilucutkan hak,” katanya dalam satu kenyataan hari ini.
Tambahnya, Jabatan Perikanan sentiasa komited dalam mengurus alam sekitar dan tidak akan berkompromi kepada sesiapa yang menyalahi Akta Perikanan 1985.

Katanya semua orang diperingatkan agar sentiasa mematuhi Akta Perikanan 1985 agar sumber perikanan negara dapat diurus secara lestari. – KOSMO! ONLINE


Remaja lelaki dituduh curi duit melecur dibakar rakan
Oleh NIK NUR IZZATUL HAZWANI NIK ADNAN

23 Julai 2022, 6:08 pm
KEMAMAN – Gara-gara dituduh mencuri wang tunai RM100, seorang remaja lelaki berusia 15 tahun melecur dari bahagian leher hingga belakang badannya disyaki akibat dibakar sekumpulan rakannya di Kampung Perasing Jaya, Jabor di sini semalam.
Kejadian itu hanya disedari keluarganya selepas mangsa pulang ke rumahnya dalam keadaan menangis sambil meminta bantuan pada pukul 3 pagi.
Ketua Polis Daerah Kemaman, Superintendan Hanyan Ramlan berkata, remaja lelaki mendakwa telah dibakar rakan-rakannya sebelum dikejarkan ke Unit Rawatan Rapi Hospital Tengku Ampuan Afzan, Kuantan, Pahang.
“Siasatan awal mendapati, badan mangsa telah dibakar oleh beberapa rakannya yang menuduhnya mencuri wang tunai bernilai RM100.
“Mangsa dipercayai disimbah cecair disyaki minyak sebelum dinyalakan api menyebabkan badannya melecur,” katanya ketika dihubungi Kosmo! di sini hari ini.
Hanyan berkata, setakat ini seramai lima individu berusia 18 hingga 25 tahun telah ditahan polis bagi membantu siasatan.

Beliau berkata, polis sedang memburu beberapa suspek lain termasuk dalang utama dan kes disiasat mengikut Seksyen 307 Kanun Keseksaan. – KOSMO! ONLINE


Dua kanak-kanak di AS dijangkiti cacar monyet
Oleh KOSMO!

23 Julai 2022, 5:00 pm
WASHINGTON – Amerika Syarikat (AS) mengesahkan dua kes pertama cacar monyet dalam kalangan kanak-kanak, lapor akhbar Metro UK semalam.
Salah satu jangkitan dikenal pasti di California melibatkan kanak-kanak bukan warganegara AS, demikian menurut Pusat Kawalan dan Pencegahan Penyakit (CDC) semalam.
“CDC dan pihak berkuasa kesihatan awam masih menyiasat bagaimana kanak-kanak itu dijangkiti. Walaupun mempunyai simptom cacar monyet, kedua-dua mereka berada dalam keadaan sihat.
“Dua kanak-kanak itu dijangkiti oleh beberapa individu daripada komuniti lelaki yang melakukan hubungan seks dengan lelaki lain,” kata Pengarah CDC, Rochelle Walensky dalam wawancara maya bersama akhbar The Washington Post.
Dua kanak-kanak itu berada dalam keadaan baik, tambah Welensky.
Kanak-kanak bawah umur lapan tahun berisiko tinggi mengalami sakit teruk akibat cacar monyet, jelas CDC.

Pegawai-pegawai CDC minggu lalu berkata, mereka hanya mengesan kes cacar monyet dalam kalangan orang dewasa sahaja.
Majoriti kes dikesan pada lelaki yang melakukan hubungan sejenis dengan kebanyakan kes melibatkan komuniti paling berisiko, kata Walensky.
Sehingga Khamis lalu, terdapat 2,593 kes cacar monyet di 44 negeri di AS, Daerah Columbia dan Puerto Rico, demikian menurut CDC. -Agensi


Ketereh jadi perintis hab internet 5G di luar bandar
Oleh ROSMIZAN RESDI

23 Julai 2022, 4:57 pm
KOTA BHARU – Parlimen Ketereh dipilih sebagai lokasi pertama kawasan luar bandar di negara ini yang bakal menikmati perkhidmatan internet 5G yang berkelajuan tinggi.
Ketua Pengawal Kawal Selia Suruhanjaya Komunikasi dan Multimedia Malaysia (SKMM), Zulkarnain Mohd. Yasin berkata, projek tersebut akan memberi peluang kepada masyarakat luar bandar di kawasan berkenaan menikmati kebaikan perkhidmatan internet 5G.
Menurutnya, inisiatif itu merupakan kerjasama kerajaan bersama SKMM, Telekom Malaysia Bhd. (TM), Digital Nasional Berhad (DNB) dan YTL Communications Sdn. Bhd. (YTL).
“Perkhidmatan 5G menawarkan kelajuan internet sehingga melebih 1,000 megabit per saat (Mbps) kepada pengguna berbanding 35 Mbps bagi 4G.
“Teknologi 5G memiliki kemampuan kelajuan internet pada kadar 10 hingga 100 kali ganda berbanding 4G. Ia juga berupaya menghubungkan lebih 1 juta peranti bagi setiap 1 kilometer persegi,” katanya pada Perasmian Hab Digital Ketereh dan 5G sempena Jelajah Aspirasi Keluarga Malaysia di Yayasan Kemiskinan Kelantan (YKK), Peringat di sini hari ini.
Perasmian majlis tersebut disempurnakan oleh Perdana Menteri, Datuk Seri Ismail Sabri Yaakob.

Mengulas lanjut, Zulkarnain berkata, Hab Digital Ketereh bakal dilengkapi dengan perkhidmatan 5G, kemudahan studio fotografi, studio siaran langsung dan penyuntingan video
Katanya, kawasan itu juga akan akan memberi kemudahan kepada usahawan untuk menjalani latihan dan memperluaskan pasaran ke seluruh negara melalui platform digital.
“Perkhidmatan internet 5G ini dapat membantu usahawan mengadakan siaran secara langsung dengan sokongan kelajuan dan kapasiti yang mencukupi.
“Oleh itu, hasil daripada projek rintis ini akan dilihat dan ditambah baik untuk dilaksanakan di kawasan luar bandar yang lain,”ujarnya. – KOSMO! ONLINE.